Lawan pedang sumbang emas pertama
Oleh MUHAMMAD ZUHAILY BADLISHAH

29 Julai 2022, 6:51 pm
UBON RATCHATHANI – Skuad lawan pedang negara memulakan kempen temasya Sukan Universiti ASEAN (AUG) 2022 dengan langkah kanan apabila meraih satu pingat emas menerusi acara foil individu lelaki.
Kejayaan itu hadir menerusi Tengku Amran Sharif Tengku Muadzam Sadruddin selepas menewaskan rakan senegara, Hydheer Akson Natakusuma 15-13 pada aksi final di Sunee Tower hari ini.
Atlet berusia 18 tahun dari Kolej Methodist Kuala Lumpur itu kini semakin bersemangat untuk memburu kejayaan seterusnya dengan menyasarkan pingat emas dalam acara foil berpasukan lelaki pada Ahad ini.
“Saya harap pingat emas ini dapat menyuntik semangat rakan-rakan lain yang akan turun menghadapi acara mereka esok.
“Saya juga percaya dapat tingkatkan prestasi sendiri walaupun saya merasakan telah melakukan yang terbaik hari ini.
“Kami juga ada peluang untuk memenangi pingat emas dalam (foil) berpasukan lelaki selepas ini kerana kami mempunyai pasukan yang kuat,” katanya yang baru kali pertama membuat penampilan di pentas AUG.

Pingat gangsa acara itu dimenangi atlet Thailand, Ratchanavi Deejing.
Hasrat skuad lawan pedang untuk meraih dua emas pada hari pertama tidak kesampaian selepas Yap Jing Xuan tewas 11-15 kepada atlet Thailand, Warisa Winya dari Thailand pada aksi final epee individu wanita, manakala gangsa dimenangi Pacharaporn Vasanasomsithi (Thailand).
Seorang lagi wakil negara yang turun beraksi hari ini iaitu Tyrsten Fong terkandas di pusingan pertama saber individu lelaki kepada Nicholas Loo Wei-Hao dengan kekalahan 10-15.
Esok, cabaran negara akan digalas tiga atlet epee individu lelaki, Isaac Kai Xuan Seet, Lim Jit Ian dan Muhammad Aiman Najmi Mohd. Zarif Rizal selain Philippa Jean Ong Ziyi (foil wanita) serta Natania Tai Li Suet (saber wanita). – KOSMO! ONLINE


Guna tukul samun kedai serbaneka, hotel bajet
Oleh MOHAMAD FAIZAL HASHIM

29 Julai 2022, 5:55 pm
PASIR GUDANG – Polis berjaya menyelesaikan dua kes samun oleh kumpulan penjenayah yang sama melibatkan kedai serbaneka dan hotel bajet di kawasan Taman Scientex, Pasir Gudang dalam tempoh 24 jam, semalam.
Ketua Polis Daerah Seri Alam, Superintendan Mohd. Sohaimi Ishak berkata, bertindak atas maklumat, pihaknya berjaya memberkas tiga lelaki berusia 21 hingga 27 tahun di dua lokasi berasingan di kawasan sekitar Johor Bahru dan Pasir Gudang.
Beliau berkata, dalam kejadian pertama kira-kira pukul 1.25 pagi, ketiga-tiga suspek itu bertindak melakukan samun di kedai serbaneka di kawasan Taman Scientex, Pasir Gudang.
“Suspek terdiri daripada tiga orang lelaki warga tempatan bersenjata tukul telah merampas wang tunai di meja kaunter serta telefon bimbit milik mangsa.
“Aduan telah dibuat oleh mangsa iaitu remaja perempuan tempatan berusia 18 tahun yang merupakan pekerja di kedai serbaneka itu.
“Suspek seterusnya melakukan samun di sebuah hotel bajet di kawasan yang sama pada pukul 2.45 pagi. Mereka telah merampas beg milik mangsa yang mengandungi dokumen-dokumen peribadi milik mangsa,” katanya ketika dihubungi di sini hari ini.

Mohd. Sohaimi berkata, pihaknya telah menerima aduan mengenai kejadian itu daripada pekerja hotel lelaki tersebut yang berusia 21 tahun.
Katanya, hasil maklumat yang diperoleh, kesemua suspek berjaya dicekup sepasukan polis dari Bahagian Siasatan Jenayah daerah bersama Bahagian Siasatan Jenayah Berat (D9) Kontinjen Johor antara 4 hingga 5.30 petang. -KOSMO! ONLINE


Permohonan strata diproses ikut piagam Pejabat Tanah dan Galian
Oleh ISKANDAR SHAH MOHAMED

29 Julai 2022, 5:15 pm
SHAH ALAM – Permohonan hak milik strata yang lengkap di Selangor sudah diproses mengikut tempoh ditetapkan piagam pelanggan Pejabat Tanah dan Galian (PTG).
Menteri Besar Selangor, Datuk Seri Amirudin Shari berkata, kerajaan negeri komited menyelesaikan isu skim pembangunan strata yang belum mempunyai hak milik.
“Langkah yang bakal dilaksanakan PTG Selangor iaitu membantu menyenaraikan skim strata kepada yang belum menerimanya dan menyelaraskan proses dalam hak milik tersebut.
“Selain itu, kita mengenal pasti masalah berkaitan termasuk pemantauan terhadap skim bermasalah dan melaksanakan tindakan penguatkuasaan,” katanya pada sidang Dewan Undangan Negeri (DUN) Selangor hari ini.
Beliau menjawab pertanyaan Haniza Mohamed Talha (PBM-Lembah Jaya) berhubung penyelesaian kerajaan negeri dalam isu pemberian hak milik strata kepada pembeli yang menunggu lebih 10 tahun.
Jelas Amirudin, satu pasukan khas turut ditubuhkan bagi menyelesaikan isu berkenaan.

“Menerusi aduan atau maklumat awam dan pesuruhjaya bangunan, satu pasukan khas PTG Selangor diwujudkan bag isu hak milik strata bermasalah.
“Namun, PTG boleh mengambil tindakan mengikut Seksyen 8 Akta Hak Milik Strata 1985 terhadap mana-mana pemilik asal tanah atau pemaju gagal mengemukakan permohonan hak milik berkenaan,” katanya. -KOSMO!ONLINE


Skrin video gergasi hempap kumpulan pop Hong Kong
Oleh KOSMO!

29 Julai 2022, 5:03 pm
HONG KONG – Sekurang-kurangnya tiga orang cedera termasuk seorang ahli kumpulan muzik pop Hong Kong, Mirror apabila sebuah skrin video gergasi jatuh dan menghempap mereka di pentas konsert, lapor akhbar New York Post semalam.
Kemalangan itu dirakam peminat yang menonton konsert tersebut di Hong Kong Coliseum dan kemudian, memuat naiknya di laman sosial.
Rakaman kejadian memaparkan sebuah skrin yang digantung di atas pentas putus dan menghempap kumpulan penghibur yang membuat persembahan.
Tiada penjelasan mengenai keadaan anggota Mirror yang cedera itu tetapi akhbar South China Morning Post (SCMP) melaporkan bahawa dua penari lelaki kumpulan itu telah dibawa ke hospital. Keadaan mereka tidak diketahui. Kumpulan Mirror terdiri daripada 12 anggota.
Konsert itu segera dihentikan, manakala pengurus kumpulan Mirror, Ahfa Wong Wai-Kwan naik ke pentas untuk menenangkan penonton  yang bimbang.
“Terima kasih atas sokongan anda kepada Mirror tetapi ada sesuatu yang kami perlu tangani sekarang.

“Saya harap anda semua beredar dengan tertib. Saya minta maaf. Saya berjanji untuk menyelesaikan isu mengenai tiket anda dan akan mengendalikan acara untuk memastikan keselamatan semua orang,” katanya.
Ini bukan kemalangan pertama yang dihadapi oleh kumpulan itu. Minggu lalu, seorang ahli Mirror, Frankie Chan jatuh daripada pentas ketika memberi ucapan semasa mengadakan konsert. Menurut SCMP, Chan segera bangun dan meminta maaf atas kecuaiannya. – Agensi


Pintu tandas tidak tutup, antara punca rezeki sempit
Oleh KOSMO!

29 Julai 2022, 4:54 pm
PETALING JAYA – Pintu tandas dalam rumah tidak tertutup ketika tiada siapa yang guna merupakan salah satu punca kenapa rezeki seisi keluarga masih susah dan sempit.
Menurut satu perkongsian di laman Facebook Maryam Salleh, tidak menutup pintu tandas merupakan antara lima punca yang boleh menyebabkan rezeki seseorang itu susah masuk.
Katanya, punca-punca rezeki susah dan sempit sebenarnya datang dari dalam rumah sendiri, antara punca lain adalah sinki dapur penuh dengan pinggang mangkuk yang tidak dibasuh sebelum masuk tidur.
“Punca lain termasuk, sampah dalam rumah perlulah diikat dan ditutup rapat sebelum penghuni rumah tidur serta pastikan juga rumah bebas daripada sawang.
“Tandas kotor dan tidak dibersihkan antara punca terakhir kenapa rezeki susah diterima, tandas merupakan tempat jin dan syaitan berkumpul, jika tandas kotor maka golongan jin ini lebih suka berada di situ,” ujarnya.
Katanya, rezeki datang dalam banyak kaedah serta bentuk namun, kita juga perlu bersedia dalam memastikan rezeki itu datang tepat kepada kita.

Pada dasarnya, punca-punca kurang rezeki adalah datang daripada kita sendiri terutamanya keadaaan rumah tangga yang tidak terurus.- KOSMO! ONLINE.


Polis cari tiga individu kes dera budak lima tahun
Oleh NOR AINNA HAMZAH

29 Julai 2022, 4:52 pm
JEMPOL – Polis mencari tiga individu yang mempunyai hubungan persaudaraan bagi siasatan kes dera membabitkan seorang kanak-kanak perempuan berusia lima tahun di Mahsan, Bandar Seri Jempol, di sini, kelmarin.
Mereka ialah R. Guna Silan, 42; K Nagamah, 41, dan G Nisha, 21. Kesemuanya beralamat di Taman Seri Mahsan.
Ketua Polis Daerah Jempol, Superintendan Hoo Chang Hook berkata, laporan telah dibuat oleh pengadu iaitu ibu mangsa sendiri di Balai Polis Bandar Seri Jempol yang menyatakan anak perempuannya telah didera.
Menurutnya, pendera terdiri dari seorang lelaki iaitu bapa saudara dan dua perempuan iaitu ibu saudara serta sepupu pengadu.
“Hasil siasatan mendapati, mangsa dalam kejadian ini ialah anak sulong pengadu. Mangsa didapati mempunyai kesan melecur, lebam, luka, parut dan kecederaan lain pada keseluruhan badan.
“Mangsa kini dirawat dan dimasukkan ke wad Hospital Tuanku Ampuan Najihah (HTAN) Kuala Pilah dan telah dirujuk kepada Jabatan Kebajikan Masyarakat (JKM) Daerah Jempol,” katanya dalam satu kenyataan hari ini.

Chang Hook berkata, kejadian penderaan tersebut bermula 26 Mei lalu sehinggalah mangsa telah diselamatkan oleh ibu saudara pengadu.
Bagaimanapun menurutnya, ketiga-tiga suspek telah menghilangkan diri sebelum laporan polis dibuat.
“Sehubungan itu, mana-mana pihak yang mempunyai maklumat berhubung suspek kes ini diminta tampil bagi membantu siasatan mengikut Seksyen 31(1)(a) Akta Kanak-Kanak 2001,” katanya. – KOSMO! ONLINE


Kaki judi percaya ada nombor bawah perut kura-kura
Oleh KOSMO!

29 Julai 2022, 5:22 pm
PETALING JAYA – Pelbagai cara digunakan kaki judi terutamanya kaki nombor ekor untuk mencari dan mengesan kedudukan empat angka yang dianggap ajaib kepada mereka.
Antaranya, ada kaki judi yang sanggup berjumpa ‘bomoh nombor’ yang memerlukan barangan atau senjata lama untuk dibaca mentera sehingga dikatakan empat angka akan keluar menerusi barang terbabit.
Walaupun keadaan kediaman ‘bomoh nombor’ sendiri yang usang dan nak roboh, namun masyarakat kita tetap percaya akan kehebatan bomoh tersebut mendapatkan nombor bertuah yang dinantikan.
Kisah pencarian nombor ekor ini bukan sahaja terkenal di negara kita malah di beberapa negara lain terutamanya Thailand dan Indonesia juga sama.
Terkini, tular di media sosial berkenaan kemunculan empat angka ajaib di bawah perut haiwan terutamanya kura-kura.
Dikatakan selepas bertemu dengan kura-kura tersesat, perlu melalui beberapa proses antaranya menabur serbuk bedak ke perut kura-kura sehingga timbul angka yang tersembunyi.

Rata-rata orang ramai juga geli hati dengan kaedah terbabit dan menyatakan kaki judi memang akan sanggup melakukan apa sahaja walaupun cara tersebut adalah salah.
“Memang kaki nombor ni dia tak kira, apa sahaja melintas depan mata mesti ada sahaja cara mereka nak dapatkan nombor,” jelas Saifullah Kaisah.
“Ada juga yang puja tandas lama, batu nisan lama. Kadang-kadang jumpa kerbau jantan pun mereka cari nombor dekat tanduk kerbau tu, macam-macam lah,” jelas Yuji Kataro. – KOSMO! ONLINE.


Kereta terbakar cubaan bunuh diri, bukan samun
Oleh NOR AINNA HAMZAH

29 Julai 2022, 5:34 pm
JEMPOL – Kejadian tular di media sosial sejak tengah hari tadi yang mendakwa seorang lelaki disamun rupa-rupanya kejadian cubaan bunuh diri di kebun getah di Kampung Bukit Tempurung, Batu Kikir, di sini.
Ketua Polis Daerah Jempol, Superintenden Hoo Chang Hook berkata, pada pukul 7.03 petang semalam, polis telah menerima panggilan daripada orang awam mengenai satu kejadian kereta terbakar di lokasi.
Menurutnya, siasatan telah dijalankan di lokasi kejadian, namun mangsa atau mana-mana individu tidak ditemui di dalam kenderaan.
“Kira-kira pukul 8.30 pagi, anggota Balai Polis Batu Kikir telah menerima makluman daripada orang awam telah menjumpai mangsa dalam keadaan tidak berpakaian dan terdapat kesan cedera melecur pada bahagian badan, di tepi jalan di kawasan Kampung Bukit Tempurung.
“Mangsa dibawa ke Hospital Tuanku Ampuan Najihah (HTAN) di Kuala Pilah dan siasatan awal mendapati mangsa lelaki berumur 33 tahun mendakwa disamun dua lelaki yang tidak dikenali menggunakan motorsikal semasa berada di kawasan Juasseh, Kuala Pilah.
“Siasatan lanjut ke atas mangsa telah dibuat dan mengaku kejadian samun yang dilaporkan adalah tidak benar. Mangsa sendiri telah membakar kereta dengan cara memasukkan kertas surat khabar ke dalam lubang tangki,” katanya dalam satu kenyataan hari ini.

Mengulas lanjut, Chang Hook berkata, mangsa pada masa itu berada di dalam kereta sehingga api marak sebelum mengambil keputusan untuk keluar dari kereta kerana tidak tahan panas.
“Siasatan polis juga mendapati punca kejadian ini berlaku kerana mangsa mengalami masalah emosi dan juga masalah keluarga,” katanya. -KOSMO! ONLINE


Penularan pantas subvarian Omicron mampu cetus situasi buruk
Oleh NOR AZIAH MAT NOH

29 Julai 2022, 5:01 pm
KUALA LUMPUR – Kewujudan subvarian Omicron BA4 dan BA5 di negara ini bulan lalu mampu mencetuskan situasi yang buruk serta kegusaran susulan kes harian Covid-19 turut meningkat beberapa hari lepas.
Timbalan Menteri Kesihatan 1, Datuk Dr. Noor Azmi Ghazali berkata, rakyat diingatkan agar sentiasa mematuhi prosedur operasi standard (SOP) yang ditetapkan bagi mengelakkan penularan subvarian terbabit.
“Disebabkan penularan dia agak cepat, semua orang perlu mengambil langkah berjaga-jaga dan tidak leka dalam menjaga SOP.
“Beberapa hari lepas, angka kes Covid-19 turut meningkat daripada 3,000, kepada 4,000 hingga 5,000 kes,” katanya ketika merasmikan Kongres Dwitahunan Persatuan Pakar Bedah Endoskopik dan Laparoskopik Malaysia (SELSMA) di Pusat Konvensyen Kuala Lumpur (KLCC), di sini, hari ini.
Menurut Azmi, kes yang dirujuk ke hospital dari Pusat Penilaian Covid-19 (CAC) ke Pusat Rawatan Covid-19 Berisiko Rendah (PKRC), pesakit ke Unit Rawatan Rapi (ICU) dan yang memerlukan alat bantuan pernafasan turut bertambah.
Jelasnya, nilai kadar kebolehjangkitan atau R-naught (Rt) negara turut menyumbang kepada kebimbangan itu dengan angka yang direkodkan adalah 1.12 bagi Minggu Epidemiologi (ME) ke-29.

Jelasnya, walaupun wujud kebimbangan, Kementerian Kesihatan (KKM) tidak bercadang untuk melaksanakan sekatan bagi mencegah penularan Covid-19 sebaliknya bersiap siaga dalam aspek pengurusan kesihatan awam.
“Setakat ini kita masih mengekalkan SOP dikeluarkan ketika peralihan ke fasa endemik lalu dan tidak akan kuatkuasakan sekatan yang pernah dibuat dulu namun saringan pemeriksaan di pintu masuk antarabangsa, akan diketatkan,” ujarnya.
Susulan itu, masyarakat pelbagai peringkat usia khususnya yang mempunyai penyakit kronik dinasihatkan supaya segera mengambil suntikan dos pengggalak kedua sebagai langkah perlindungan.
“KKM sediakan dos penggalak kedua, yang patut ambil mereka berusia 50 tahun ke atas dan ada penyakit kronik atau individu berusia 18 hingga 69 tahun yang ada penyakit komorbid atau penyakit berkaitan imun.
“Orang ramai dinasihatkan untuk mengambil mengambil vaksin kedua serta dos penggalak bagi mengekang penularan Covid-19,” ujarnya. – KOSMO! ONLINE


Agrobank guna perkhidmatan Agronet kutip dana wakaf tunai
Oleh KOSMO!

29 Julai 2022, 5:46 pm
PETALING JAYA -Agrobank telah  menggunakan fasiliti perbankan internetnya, Agronet di seluruh 140 cawangannya seluruh negara untuk mencapai sasaran kutipan dana wakaf tunai sebanyak RM200,000.
Kutipan tersebut adalah untuk pengisian Program Wakaf Tunai  Mesin Dialisis Agrobank & PICOMS-MAIWP.
Presiden dan Ketua Pegawai Eksekutif Agrobank, Tengku Ahmad Badli Shah Raja Hussin berkata, setelah lebih dua tahun sejak perkhidmatan tersebut dilancarkan, bank telah berjaya mengumpul kutipan dana wakaf tunai keseluruhan berjumlah RM206,313.45.
“Kita sedia maklum akan kepentingan wakaf dalam pembangunan sosial dan kebajikan umat Islam dan bagaimana golongan yang berkemampuan turut dapat membantu mereka yang serba kekurangan.
“Agrobank amat berbesar hati dengan kerjasama  ini dalam menjadi ejen kepada masyarakat untuk menyalurkan dana wakaf bagi memenuhi keperluan kesihatan dengan pembelian mesin hemodialisis ini,” katanya.
Beliau berkata demikian  dalam kenyataan bersempena majlis penyerahan kutipan dana  wakaf tunai terkumpul ini kepada Naib Canselor Kolej Universiti Antarabangsa PICOMS, Prof Dr. Wan Mohd. Azizi Wan Sulaiman di sini baru-baru ini.

Program Wakaf Tunai Mesin Dialisis Agrobank & PICOMS-MAIWP merupakan kerjasama di antara Agrobank dan PICOMS, anak syarikat Majlis Agama Islam Wilayah Persekutuan (MAIWP) bagi membantu menangani masalah kekurangan mesin dialisis bagi pesakit-pesakit dalam kalangan orang awam.
Ia juga menyasarkan jumlah kutipan wakaf tunai sebanyak RM600,000 termasuklah dana berjumlah RM400,000 yang telah disalurkan daripada dana khairat produk Agrobank kepada PICOMS pada Disember 2020 sebagai suntikan dan pemangkin kepada program wakaf tunai ini.
Mesin dialisis tersebut akan digunakan untuk rawatan hemodialisis atau pembersihan darah oleh pesakit buah pinggang terutamanya daripada golongan asnaf dan yang kurang berkemampuan yang dikenalpasti dan mendapat pembiayaan dari pihak MAIWP. -KOSMO!ONLINE


Suami isteri dirempuh pemandu OKU mabuk tidak benar
Oleh NOR SHAFAWATI YUP

29 Julai 2022, 5:42 pm
SEREMBAN – Polis menafikan kes kemalangan tular melibatkan sebuah Proton Persona yang merempuh sebuah motosikal dinaiki sepasang suami isteri dipandu oleh orang kelainan upaya (OKU) yang mabuk di Taman Desa Melor, Senawang di sini semalam.
Ketua Polis Daerah Seremban, Asisten Komisioner Nanda Maarof berkata, kejadian yang didakwa melibatkan OKU mabuk itu telah tular pada pukul 3 petang tadi, namun ianya tidak benar.
“Kejadian sebenar mengenai kemalangan ini tidak melibatkan mana-mana pemandu OKU yang mabuk dan kenyataan yang telah tular adalah tidak benar
“Ia berdasarkan siasatan awal oleh pegawai penyiasat dari Bahagian Siasatan dan Penguatkuasaan Trafik, Ibu Pejabat Polis Daerah (IPD) Seremban yang terus ke lokasi kejadian lebih kurang pukul 2 petang semalam,” katanya dalam kenyataan di sini hari ini.
Nanda berkata, hasil siasatan pegawai penyiasa mendapati, kemalangan itu melibatkan sebuah kereta jenis Persona yang dipandu seorang wanita bersama seorang penumpang iaitu bapanya.
“Ketika kejadian, kereta itu telah keluar dari simpang di lokasi kejadian menyebabkan sebuah motosikal yang ditunggang oleh mangsa berusia 50 tahun bersama isterinya, 42, yang datang dari arah kiri tidak sempat mengelak lalu terlanggar bahagian sisi kiri kereta Persona tersebut. -KOSMO! ONLINE


Doktor sahkan anak didera, pusat terapi pula cakap lain
Oleh MOHAMAD FAIZAL HASHIM

29 Julai 2022, 4:21 pm
JOHOR BAHRU – Seorang suri rumah terkilan dan sedih apabila anak istimewanya yang dihantar menjalani terapi menjadi mangsa dera di sebuah Pusat Terapi berbayar di sebuah universiti awam di Skudai, di sini, sejak awal tahun ini.
Nik Huzaiwati Husin, 33, berkata, penderaan itu bukan sahaja mendatangkan kesakitan pada fizikal kepada anaknya Tuan Muhammad Uwais Abrisam, 6, malah kecederaan mental terhadap kanak-kanak itu.
“Kejadian yang berlaku itu menyebabkan Abrisam menjadi trauma, hampir setiap malam dia akan terbangun dari tidur sekitar pukul 1 pagi dan akan berjaga sehingga pukul  4.30 pagi.
“Adakalanya dia menangis seorang diri tanpa tahu apa puncanya. Sedang kami berusaha sedaya upaya memberikan rawatan terbaik buat Abrisam, memori hitam ini yang ditinggalkan kepada anak kecik ini,” katanya kepada pemberita hari ini.
Nik Huzaiwati Husin berkata, pada mulanya dia tidak mengesyaki perkara itu kerana sudah lama menghantar anak sulungnya yang di diagnosis ‘mild autism’ untuk mendapatkan rawatan di pusat terbabit sejak November 2019.
Dia yang tinggal di Pulai Sri Perdana berkata, apabila kesan lebam dan cedera di badan semakin ketara sejak awal tahun ini, keluarganya mula merasa ada sesuatu yang tidak kena berlaku terhadap anak istimewanya itu.

“Apabila bertanyakan kepada guru di pusat terapi mengenai kesan itu, jawabnya ia disebabkan aktiviti di pusat berkenaan. Pada awalnya saya mempercayai kata-kata mereka sehinggalah kesan kecederaan itu semakin teruk seperti nampak kesan penampar di pipi.
“Masa tu kami sudah mula syak Abrisam didera, sebab jelas nampak kesan tapak tangan dan penjelasan yang diberikan kesemuanya tidak masuk akal. Hati saya berat sangat hendak terima alasan mereka”, katanya.
Insiden yang berlaku pada 7 Julai lalu menyebabkan ibu kepada dua orang anak itu hilang pertimbangan setelah mendapati kesan lebam kelihatan di bahu kiri serta kesan cubitan di dada anaknya.
Dia bersama suami membawa Abrisam ke Hospital Temenggong Seri Maharaja Tun Ibrahim, Kulai pada keesokkan hari bagi mendapatkan pandangan pakar mengenai kecederaan tersebut.
“Doktor mengesahkan kecederaan Abrisam serius akibat dera dan bukan kerana aktiviti seperti dimaklumkan. Susulan itu, saya membuat laporan di Balai Polis Kangkar Pulai pada hari sama.
“Saya bawa kes anak ini mengikut prosedur. Polis minta kami bawa anak dan rujuk ke Pakar kanak-kanak di Hospital Sultan Ismail (HSI) Johor Bahru pada 24 Julai lalu dan laporan menunjukkan bahawa anak saya disahkan didera (Alleged Physical Abuse by Therapy),” katanya.
“Abrisam ini bukan budak autisme yang jenis menangis kuat-kuat. Abrisam lebih kepada simpan kesedihan dalam diri, nanti ada masa tiba-tiba air mata bergenang.
“Anak ini anak istimewa. Walaupun dia tidak beritahu dia sakit, tapi dia ada perasaan,” katanya yang sudah mengadakan pertemuan dengan Ketua Ahli Terapi dan pihak pengurusan pusat terapi terbabit.
Jelasnya, Ketua Ahli Terapi terbabit turut mengakui bahawa peralatan yang digunakan di pusat terapi itu tidak akan membahayakan kanak-kanak.
“Mereka juga mengakui kaedah dan cara kerja yang dibuat ahli terapi salah. Mereka melihat kecederaan pada Abrisam, besi tidak akan hasilkan kecederaan seperti kesan penampar pada wajah anak,” katanya.
Katanya, hal itu sukar dibuktikan kerana pusat terapi berkenaan tidak dilengkapi pengawasan televisyen litar tertutup (CCTV) dengan alasan belum pasang dan dalam perancangan untuk berpindah. – KOSMO! ONLINE


Taktik sindiket ubah suai kenderaan untuk seludup diesel terbongkar
Oleh ASYRAF MUHAMMAD

29 Julai 2022, 4:16 pm
KANGAR – Tindakan licik sindiket penyelewengan diesel bersubsidi yang melakukan pengubahsuaian terhadap tangki kenderaan tumpas setelah ditahan pihak berkuasa menerusi serbuan di sebuah stesen minyak, di sini semalam.
Dalam serbuan kira-kira pukul 12.30 tengah hari itu, penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Perlis menyita 500 liter diesel, enam tong (jerry can) dan sebuah pacuan empat roda dengan nilai rampasan dianggarkan RM22,135.
Ketua Pegawai Penguat Kuasa KPDNHEP negeri, Mohamad Amir Abdullah berkata, menerusi siasatan awal, sindiket itu dikenal pasti menambah dua tangki tambahan pada kenderaan pacuan empat roda.
“Kebanyakkan sindiket dipercayai melakukan pengubahsuaian kenderaan dengan menambah tangki tersebut di Thailand dengan kos kira-kira RM1,000,” katanya pada sidang akhbar di Ibu Pejabat KPDNHEP Perlis, di sini hari ini.
Beliau berkata, selain tangki tambahan, pihaknya juga menemui enam tong (jerry can) kosong di dalam kenderaan tersebut yang dipercayai digunakan bagi mengisi bahan kawalan.
“Hasil siasatan mendapati terdapat transaksi pembelian diesel secara tunai kepada stesen minyak tersebut oleh seorang suspek warga tempatan berusia lingkungan 30-an,” ujarnya.

Tambahnya, modus operandi sindiket berkenaan adalah dengan melakukan pembelian diesel di beberapa buah stesen minyak di negeri ini dan menjualnya semula kepada pihak ketiga.
Katanya, kertas siasatan telah dibuka dibawah Akta Kawalan Bekalan (AKB) 1961. – KOSMO! ONLINE


Penduduk Melaka cecah sejuta tahun lalu
Oleh MOHD RIDZAUDDIN ROSLAN

29 Julai 2022, 4:03 pm
PUTRAJAYA – Melaka mencatatkan sejarah tersendiri apabila merekodkan jumlah penduduk sebanyak sejuta orang tahun lalu menerusi Banci Penduduk dan Perumahan 2020 yang dilaksanakan baru-baru ini.
Ketua Perangkawan Malaysia, Datuk Seri Dr. Mohd. Uzir Mahidin berkata, menerusi bancian itu juga, Putrajaya mencatatkan jumlah penduduk muda iaitu antara umur 0 hingga 14 tahun tertinggi dengan merekodkan sebanyak 37.4 peratus.
“Sabah pula mencatatkan jumlah penduduk umur bekerja (15 hingga 64 tahun) tertinggi dengan 65.1 peratus pada 2022.
“Secara purata, Malaysia mempunyai kepadatan penduduk 99 orang per satu kilometer persegi dan Kuala Lumpur
mencatatkan kepadatan penduduk tertinggi dengan 8,045 orang per satu kilometer persegi,” katanya dalam satu kenyataan di sini tadi.
Mohd. Uzir berkata, selepas Kuala Lumpur, jumlah kepadatan penduduk tertinggi dilaporkan di Putrajaya (2,418) dan Pulau Pinang (1,656).
“Sarawak mempunyai kepadatan penduduk terendah dengan 20 orang per satu kilometer persegi diikuti oleh
Pahang (45) dan Sabah (46),” jelasnya.

Katanya lagi, 10 negeri turut mencatatkan kadar pertumbuhan lebih tinggi daripada kadar pertumbuhan diperingkat nasional tahun ini iaitu Selangor (21.6 peratus), Johor (12.3 peratus) dan Sabah (10.4 peratus).
“Labuan dan Putrajaya mencatatkan komposisi penduduk terendah iaitu masing-masing 0.3 peratus dan 0.4 peratus. Bagaimanapun, Putrajaya mencatatkan kadar pertumbuhan penduduk tahunan tertinggi bagi tempoh 2021-2022 iaitu sebanyak 4.3 peratus,” ujarnya. – KOSMO! ONLINE


Pesara polis pangkat rendah ramai hidup terpinggir
Oleh MUHAMMAD HARRITH NOOR HISHAM

29 Julai 2022, 4:36 pm
Oleh MUSTAQIM MOHAMED
KOTA BHARU – Ramai dalam kalangan pesara polis berpangkat rendah khususnya di Kelantan bagaikan hidup terpinggir selepas menamatkan perkhidmatan dengan Polis Diraja Malaysia (PDRM).
Pengerusi Persatuan Kebajikan Pesara Polis Negeri Kelantan (PKPPNK), Mohd. Nordin Yaakub berkata, kebanyakan daripada mereka terpaksa membawa haluan sendiri apabila mendapati keadaan ekonomi tidak kukuh selepas bersara.
Menurutnya, keadaan bertambah sukar apabila pesara-pesara itu sudah berstatus warga emas selain menghidap penyakit kronik.
“Ramai pesara yang menjalani kehidupan dengan ekonomi tidak seimbang dan terpaksa buat kerja lain untuk meneruskan kehidupan.
“Pesara-pesara polis pangkat rendah tidak pernah meminta lebih daripada mana-mana pihak. Mereka sebenarnya hanya mahu ada yang ambil peduli akan nasib, kesihatan dan perkembangan diri,” katanya ketika ditemui Kosmo! selepas Mesyuarat Agung PKPPNK Kali Pertama di Hotel MGU Firdaus di sini semalam.

Mengulas lanjut, menurut Mohd. Nordin, demi menjaga kebajikan pesara polis pangkat rendah, dia bersama beberapa rakan mewujudkan sebuah kumpulan yang akhirnya mencetuskan idea sehingga tertubuhnya PKPPNK.
Katanya, teras penubuhan persatuan tersebut yang berasakan keprihatinan dan keikhlasan yang diharapkan akan terus menjadi tunjangnya walaupun telah bertukar kepimpinan.
“Kami bermula hanya dengan 30 ahli dan sehingga kini jumlah keahlian telah mencecah 235 orang. Kami berharap sekurang-kurangnya persatuan ini mampu memberi sinar kepada pesara polis apabila mereka dapat berjumpa kembali rakan-rakan lama.
“Meskipun tiada dana besar dan kadangkala ahli jawatankuasa dengan rela hati mengeluarkan duit poket sendiri, persatuan ini masih mampu menyediakan pelbagai manfaat serta sumbangan ikhlas kepada ahli-ahli yang memerlukan,” katanya. – KOSMO! ONLINE


Banjir Baling: Operasi LRA Sungai Dua normal, tidak terjejas
Oleh SAFINA RAMLI

29 Julai 2022, 4:42 pm
GEORGE TOWN – Operasi Loji Rawatan Air (LRA) Sungai Dua di Seberang Perai dekat sini adalah normal dan tidak terjejas walaupun berlaku kejadian kepala air di Baling, Kedah semalam.
Menurut kenyataan Perbadanan Bekalan Air Pulau Pinang (PBAPP), berikutan kejadian tersebut, PBAPP menjalankan pemantauan terhadap kualiti air mentah yang berterusan di Sungai Muda sebagai langkah waspada.
“Sehingga pukul 1 tengah hari tadi, kapasiti pengeluaran di LRA Sungai Dua berada pada tahap maksimum.
“Hasil pemantauan PBAPP juga mendapati tahap kekeruhan air mentah telah stabil dan situasi kembali normal,” katanya dalam kenyataan di sini hari ini.
Terdahulu, pada pukul 11 pagi tadi, PBAPP mengeluarkan notis waspada kepada pengguna di Facebook selepas mendapati paras kekeruhan air mentah di muka sauk Lahar Tiang (Sungai Muda) mencecah Unit Kekeruhan Nephelometric (NTU) 261.
Ini kemungkinan berpunca daripada laporan banjir kedua di Baling seperti dilaporkan pelbagai media.

Kenyataan itu berkata, NTU di muka sauk Lahar Tiang telah turun kepada 228 dan notis waspada yang dikeluarkan oleh PBAPP kini ditamatkan.
“Sehingga kini, operasi di LRA Sungai Dua adalah normal dan tidak terjejas. Justeru itu, pengguna pengguna air tidak perlu bimbang dan untuk aduan dan maklumat lanjut, sila hubungi Pusat Panggilan 24 jam PBAPP di talian 04-2558255,” tambahnya. – KOSMO! ONLINE


UMNO tunggu keputusan RoS, harap dapat jawapan hari ini
Oleh KOSMO!

29 Julai 2022, 4:47 pm
Oleh BADRUL HAFIZAN MAT ISA
SEREMBAN – UMNO berharap Jabatan Pendaftaran Pertubuhan (RoS) dapat memberikan keputusan hari ini berhubung permohonan parti itu untuk meminda perlembagaannya.
Timbalan Presiden UMNO, Datuk Seri Mohamad Hasan berkata, UMNO telah menulis surat kepada RoS yang memohon jasa baik supaya keputusan pindaan perlembagaan parti itu dapat diketahui sebelum 31 Julai ini.
Menurut beliau, ia supaya UMNO dapat melakukan persiapan sebaiknya jika permohonan itu tidak diluluskan.
“UMNO telah tulis surat yang meminta jasa baik RoS kepada parti untuk berikan keputusan ya ataupun tidak sehingga 31 Julai.
“Kami perlukan jawapan, jadi kami tunggu tetapi 31 Julai adalah hari minggu, kalau boleh hari ini kami mahu dapatkan surat jawapan.

“Kami tidak mendesak RoS untuk luluskan ataupun tidak, tetapi berikan jawapan awal supaya kami dapat siapkan parti kerana penggal 18 bulan akan berakhir hujung tahun ini,” katanya.
Mohamad yang juga Timbalan Pengerusi Barisan Nasional (BN) berkata demikian selepas mengadakan pertemuan antara kepemimpinan BN di ibu pejabat bersama pengerusi parti-parti komponen BN dan Friends of BN, jawatankuasa biro politik parti-parti dan penyelaras BN peringkat Parlimen di Negeri Sembilan di sini hari ini.
Jelas Mohamad lagi, jika RoS tidak meluluskan permohonan UMNO untuk menangguhkan pemilihan parti sehingga enam bulan selepas Pilihan Raya Umum (PRU), UMNO tentunya perlu membuat persiapan untuk mengadakan mesyuarat termasuk mesyuarat membabitkan 22,000 cawangannya.
“UMNO parti yang besar, ada 22,000 cawangan bukan mudah untuk gerakkan mesyuarat dalam satu hari. UMNO perlu masa dan tempoh lebih awal untuk RoS respon.
“Lulus atau tidak terpulang kepada RoS tetapi bagi UMNO, kami mahu keputusan untuk kami uruskan hal ehwal parti. Jika tidak lulus, dalam mesyuarat cawangan-cawangan akan ada agenda pemilihan, jika lulus tiadalah agenda itu,” katanya lagi – KOSMO! ONLINE


Tiga suspek seludup ganja guna laluan tikus diberkas
Oleh SYED AZLAN SAYED HIZAR

29 Julai 2022, 4:09 pm
PADANG BESAR – Tindakan dua lelaki warga asing bekerjasama dengan seorang wanita menyeludup masuk ganja menerusi jalan tikus bagi mengelak dikesan pihak berkuasa gagal apabila mereka diberkas dalam serbuan di sebuah inap desa di sini semalam.
Mereka ditahan dalam serbuan Ops Tapis Khas Semalaysia di Kampung Kolam pada pukul 1 petang.
Ketua Polis Daerah Padang Besar, Asisten Komisioner Mohd. Shokri Abdullah berkata, dalam serbuan sama polis turut menemui ketulan mampat dadah jenis ganja seberat satu kilogram dianggarkan bernilai RM2,500.
“Siasatan awal polis mendapati dua lelaki terbabit membawa masuk dadah dari negara jiran dengan menyelinap menerusi laluan tikus di sempadan negara sehari sebelum serbuan.
“Mereka kemudian bermalam di sebuah inap desa yang didaftarkan menggunakan identiti wanita tempatan yang turut sama ditahan,” katanya dalam satu kenyataan di sini hari ini.
Kata Mohd. Shokri, tiga suspek berusia lingkungan 25 hingga 28 tahun itu merupakan rakan yang bekerjasama dalam sindiket itu manakala dadah yang dirampas mampu menampung bekalan kepada 500 orang penagih dadah. – KOSMO! ONLINE


Suami ikut tabligh abai nafkah isteri, kahwin lain
Oleh KOSMO!

29 Julai 2022, 4:44 pm
PETALING JAYA – Bukan lagi khayalan, kisah suami meninggalkan isteri sendiri kerana mengikuti tabligh sememangnya betul-betul berlaku dalam dunia nyata.
Perkongsian peguam syarie, Nurul Atikah Abd Rashid berkata, dia pernah menerima aduan mengenai masalah isteri diabaikan walaupun suami seorang yang nampak alim.
“Ada juga saya dapat aduan sebegini daripada para isteri. Suami memang alim baik siap ikut tabligh untuk berdakwah katanya, tapi anak isteri di rumah diabaikan.
“Nafkah tak diberi itu memang benda biasa bagi mereka. Tabligh keluar berbulan-bulan tetapi duit belanja tidak ditinggalkan untuk anak dan isteri. Isteri terpaksa berfikir bagaimana nak cari duit untuk makan,” jelas Nurul Atikah di laman Facebooknya hari ini.
Tambahnya, ada golongan isteri yang terpaksa meminjam dengan kawan, ada juga yang terpaksa minta tolong emak ayah dan keluarga sendiri.
“Malu memang malu, suami pakai kopiah, pakai serban tapi orang tahu tak bagi nafkah. Ada juga yang mengadu bila benarkan suami berdakwah berbulan-bulan, rupa-rupanya dah berkahwin lagi satu di sana.

“Kecewanya hati si isteri bila dapat tahu suaminya bukan setakat berdakwah tetapi rupanya turut mencuci mata dengan perempuan lain. Kadang-kadang niat itu mungkin baik, tetapi cara itu yang tak betul,” ujarnya.
Katanya lagi, mahu berdakwah tiada salahnya, malah memang dianjurkan dalam Islam, namun tanggungjawab utama pada amanah yang diberi Allah iaitu isteri dan anak jangan diabaikan.
“Berdakwah macam mana sekali pun, syurga itu tetap jauh bila gagal jalankan tanggungjawab sebagai bapa dan suami yang baik,” katanya. – KOSMO! ONLINE.


Pertam batal perjanjian jual beli tanah RM21 juta
Oleh MUHAMMAD SHAHIZAM TAZALI

29 Julai 2022, 4:28 pm
MELAKA – Perbadanan Kemajuan Tanah Adat Melaka (Pertam) telah menamatkan perjanjian jual beli tanah berjumlah RM21 juta membabitkan Lot PT8534 di Bandar Jasin Bestari dekat sini.
Ketua Pegawai Eksekutifnya, Datuk Mohd. Ridhwan Mohd. Ali berkata, perkara itu diputuskan oleh Lembaga Pengarah pada awal tahun ini.
Menurutnya, susulan penamatan itu, tanah tersebut akan dibuka kepada pihak lain yang berminat untuk membeli dan memajukannya.
“Setakat ini Pertam belum lagi mengiklankan tanah tersebut, namun sudah terdapat beberapa cadangan pembangunan dihantar kepada Pertam termasuklah membina pembangunan bercampur dan universiti atau pusat pengajian tinggi.
“Kita akan perhalusi cadangan-cadangan ini dan bawa ke dalam mesyuarat Lembaga Pengarah bagi memilih pembangunan terbaik untuk kawasan tersebut dan kepada Pertam sendiri,” katanya dalam sidang akhbar pada Persidangan Majlis Perundingan Belia Negara di sini, hari ini.
Beliau berkata demikian bagi mengulas penemuan audit dalam Laporan Ketua Audit Negara 2020 Siri 1 yang mendapati, terdapat tunggakan hasil agensi sehingga 31 Disember 2020 yang mana Pertam masih belum menerima hasil jualan tanah di Lot PT8534 berjumlah RM21 juta.

Sementara itu, mengenai laporan projek usahasama Pertam dengan syarikat swasta yang tidak memuaskan, Mohd. Ridhwan memberitahu, pihaknya sudah meneliti perkara itu dengan terperinci dan mengambil tindakan sewajarnya.
Katanya, projek yang tidak bergerak telah ditamatkan manakala pihak yang terjejas disebabkan Covid-19 sudah memohon perbincangan semula. -KOSMO! ONLINE


Kemalangan lori punca Loji Rawatan Air Bukit Tampoi henti tugas
Oleh MOHD YUNUS YAKKUB

29 Julai 2022, 4:23 pm
SHAH ALAM – Kemalangan melibatkan dua buah lori muatan minyak sawit dan tanah di Kilometer 36.8 Lebuh Raya Utara- Selatan Hubungan Tengah (ELITE) menyebabkan henti tugas Loji Rawatan Air (LRA) Bukit Tampoi di sini semalam.
Kemalangan berlaku kira-kira pukul 3.30 petang itu telah menyebabkan tumpahan minyak sawit memasuki sistem saliran berdekatan dan juga memasuki Sungai Semarang, seterusnya ke Sungai Langat.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli, Hee Loy Sian berkata, jarak lokasi kawasan pencemaran dengan muka sauk LRA berkenaan kira-kira 700 meter.
Katanya, atas langkah pencegahan dan kawalan menyebabkan Pengurusan Air Selangor Sdn. Bhd. (Air Selangor) telah mengaktifkan henti tugas LRA berkenaan bagi mengelakkan pencemaran berkenaan memasuki sistem loji tersebut.
“Berdasarkan rekod, tiada gangguan bekalan air dilaporkan oleh pihak Air Selangor.
“LRA dijangka beroperasi semula setelah tiada kesan bau dan minyak di dalam sumber air mentah,” katanya dalam kenyataan hari ini.

Kosmo! difahamkan loji tersebut belum beroperasi dan bekalan air ketika ini disalurkan kepada penduduk menerusi
LRA Semenyih.
Loy Sian memberitahu, LUAS telah mengaktifkan Kod Merah berdasarkan Manual Kecemasan Pencemaran Sumber Air bagi siasatan secara menyeluruh di kawasan terlibat yang berisiko.
Ujarnya, PLUS Malaysia Berhad (PLUS) turut meletakkan 25 beg serbuk kayu di kawasan yang terlibat sebagai inisiatif pencegahan untuk mengekang insiden daripada bertambah teruk.
“LUAS pula telah meletakkan sekotak oil pad di dalam longkang lebuh raya untuk mengelakkan sisa minyak terus mengalir ke dalam sungai.
“Empat oil boom telah dipasang dengan di dalam dan selepas saliran pembetungan longkang bagi menghalan aliran sisa minyak dari terus memasuki Sungai Semarang selain satu sebelum pertemuan dengan Sungai Langat,” katanya.
Mengulas lanjut, beliau berkata, Jabatan Alam Sekitar (JAS) cawangan Sepang telah mengarahkan premis kilang kelapa sawit terlibat menjalankan kerja-kerja pembersihan (penyedutan baki sisa minyak) dengan kadar segera.
“Selain itu, hasil siasatan LUAS di kawasan hilir dan hulu muka sauk Bukit Tampoi sehingga jam 3.20 pagi tadi mendapati tiada sebarang kesan minyak ditemui di kesemua titik pensampelan.
“Hasil sampel diambil LUAS telah dihantar ke Jabatan Kimia untuk dianalisa. Kerja-kerja pembersihan dan penyedutan masih lagi dijalankan oleh premis terlibat dan dibantu melalui kontraktor yang dilantik pihak LUAS,” katanya. -KOSMO!ONLINE


Sukan Universiti ASEAN: Philippa kotakan janji menang emas
Oleh MUHAMMAD ZUHAILY BADLISHAH

30 Julai 2022, 7:37 pm
UBON RATCHATHANI – Atlet lawan pedang negara, Philippa Jean Ong Zhiyi menepati jangkaan sebagai pemenang pingat emas bagi acara foil individu wanita pada Sukan Universiti ASEAN (AUG) 2022.
Philippa tidak dapat mengawal emosi apabila menjerit kegembiraan sejurus menewaskan pencabarnya dari Thailand, Sasinpat Doungpattra 15-10 pada aksi final di Sunee Tower sebentar tadi.
Apa tidaknya, atlet berusia 18 tahun itu diberikan tentangan sengit daripada Doungpattra yang merupakan pemenang pingat gangsa acara foil berpasukan pada Sukan SEA Vietnam 2021.
“Saya bersorak dan menangis selepas tamat perlawanan kerana ia memberikan kelegaan buat saya di atas pencapaian ini.
“Sebab dalam fikiran saya di sini cumalah memenangi pingat emas. Jadi saya terlalu gembira dan lega kerana mengotakan janji untuk muncul juara acara ini.
Philippa
“Selepas ini saya akan cuba untuk bersaing dalam acara berpasukan epee dan sabre. Ini kali pertama saya akan bersaing bagi dua acara itu dan saya akan buat yang terbaik,” katanya.

Ia adalah pingat emas pertama Philippa di pentas AUG dan kedua buat skuad lawan pedang negara setakat hari kedua saingan acara tersebut.
Turut memenangi pingat buat skuad lawan pedang negara hari ini ialah Isaac Seet Kai Xuan yang meraih tempat ketiga dalam acara epee individu lelaki.
Seorang lagi wakil negara hari ini, Natania Tai Li Suet terpaksa akur apabila tumpas di peringkat suku akhir dalam kategori sabre individu wanita. – KOSMO! ONLINE


Saintis dakwa makan strawberi dapat bantu otak sihat
Oleh KOSMO!

30 Julai 2022, 9:00 pm
CHICAGO – Sekumpulan saintis di Universiti Rush, negeri Illinois mendedahkan tabiat makan strawberi boleh membantu melindungi otak daripada penyakit Alzheimer (nyanyuk), lapor portal berita MailOnline semalam.
Pakar-pakar  kesihatan mendapati strawberi bertindak mengurangkan keradangan pada otak yang biasanya ditemui dalam kalangan pesakit Alzheimer.
Kumpulan penyelidik itu mendapati orang dewasa berumur lebih 65 tahun yang kerap makan strawberi mempunyai sedikit protein ‘tau’ di dalam otak mereka. Protein itu dalam jumlah berlebihan boleh membawa kepada penyakit Alzheimer
Strawberi adalah salah satu sumber utama pelangonidin yang mempunyai manfaat antiradang. Lain-lain makanan yang mempunyai fungsi sama adalah raspberi, kacang ginjal, plum dan lobak.
Bagaimanapun, saintis-saintis memberi amaran bahawa kajian itu berbentuk pemerhatian dan tidak dapat membuktikan sama ada strawberi sebenarnya yang melindungi daripada penyakit itu atau faktor lain.
“Kami mengesyaki sifat antiradang pelargonidin boleh mengurangkan keradangan saraf yang mungkin mengurangkan pengeluaran sitokin,” kata pakar neuropatologi yang mengetuai kertas kajian, Dr. Julie Schneider.

Sitokin ialah protein dihasilkan oleh sel manusia yang boleh mencetuskan tindak balas keradangan.
Keradangan pada  otak juga mungkin disebabkan oleh banyak faktor lain termasuk kurang tidur, jangkitan dan tekanan yang melampau. Ini juga merupakan faktor risiko untuk mengaktifkan penyakit Alzheimer.
Ahli epidemiologi pemakanan, Dr. Puja Agarwal yang turut terlibat dalam penyelidikan itu berkata,  ia adalah perubahan mudah dan  boleh dilakukan oleh sesiapa sahaja dalam diet mereka. – Agensi


Tahniah Muhammad Aznil Bidin- PM
Oleh MOHD RIDZAUDDIN ROSLAN

30 Julai 2022, 10:47 pm
PUTRAJAYA- Perdana Menteri, Datuk Seri Ismail Sabri merakamkan ucapan tahniah kepada atlet angkat berat negara, Muhamad Aznil Bidin susulan kejayaan beliau menghadiahkan satu lagi pingat emas kepada negara malam ini.
Menerusi hantaran di Facebook Ismail Sabri, beliau mengucapkan tahniah kepada Muhamad Aznil kerana berjaya mengekalkan pingat emas yang dimenangi pada edisi 2018.
“Satu lagi pingat emas dari skuad angkat berat negara. Beliau juga berjaya memecahkan rekod kejohanan yang baru dengan angkatan keseluruhan sebanyak 285 kilogram (kg).
“Ayuh kekalkan momentum ini dan terus berjuang,” katanya.
Terdahulu, atlet angkat berat, Mohamad Aniq Kasdan mencipta sejarah apabila meraih emas buat negara pada temasya Sukan Komanwel 2022 di National Exhibition Center (NEC) di Birmingham.
Ia juga pingat pertama yang dimenangi kontinjen negara pada temasya empat tahun sekali ini yang membuka tirainya secara rasmi pada 28 Julai lalu.

Pada saingan bagi kategori 55 kilogram (kg) itu, Aniq berjaya mengumpulkan keseluruhan angkatan sebanyak 249 kilogram (kg) bagi disiplin snatch dan clean & jerk. -KOSMO! ONLINE


Wanita dikecam malu ambil seluar dalam di jalan raya
Oleh KOSMO!

30 Julai 2022, 8:00 pm
JAKARTA – Seorang wanita mendapat kecaman netizen apabila mengaku malu untuk mengambil seluar dalamnya yang terjatuh di atas jalan, manakala video klip memaparkan kejadian itu tular di media sosial Indonesia, lapor laman berita Suara.com.
Video berkenaan dimuat naik dalam akaun Instagram @lagi.viral.
Wanita itu merakam detik sepasang seluar dalamnya berada di sebuah persimpangan jalan menggunakan kamera telefon bimbit.
Dia mengaku malu untuk mengambil seluar dalam itu kerana ia jatuh pada kedudukan yang jauh dari jangkauannya.
“Saya jemur seluar dalam dan ia jatuh ke jalan raya. Nampaknya ditiup angin selepas dijemur. Sebaiknya perlu ambil atau tidak. Saya malu sumpah,” kata wanita itu.
Video berkenaan mendapat perhatian netizen di ruangan komen. Sebilangan netizen menyindir wanita itu kerana mengaku malu tetapi memuat naik video kejadian itu di media sosial.

“Malu untuk mengambilnya tetapi tidak malu untuk merakam dan berkongsi kepada ribuan orang, tidak masuk akal,” kata seorang netizen.
“Minta tolong sahaja kanak-kanak ambil kak,” komen netizen lain. – Agensi


Lelaki cuba bedah hidung sendiri
Oleh KOSMO!

30 Julai 2022, 8:30 pm
BRASILIA – Seorang lelaki di Sao Paolo, Brazil dimasukkan ke unit kecemasan sebuah hospital minggu lalu selepas cuba melakukan pembedahan hidung atau ‘rhinoplasty surgery’ pada dirinya sendiri, lapor laman Oddity Central semalam.
Lelaki itu berbuat demikian dengan mengikuti tutorial di laman perkongsian video YouTube.
Dia bagaimanapun dimasukkan ke Unit Penjagaan Kecemasan Campo Limpo dengan kesan luka yang dijangkiti kuman.
Lelaki itu memberitahu doktor bahawa dia tidak menggunakan sarung tangan untuk melakukan prosedur berkenaan, tidak membersihkan luka serta tidak membuka jahitannya.
Doktor-doktor di jabatan hidung, tekak dan telinga diberitahu oleh lelaki itu bahawa dia mendapat idea melakukan pembedahan hidungnya sendiri di YouTube.
Lelaki itu menggunakan alkohol untuk membasmi kuman di kawasan hidungnya dan ubat bius veterinar bagi menghilangkan rasa sakit.

Selepas ‘pembedahan’ itu selesai, dia menggunakan benang dan gam kuat untuk menutup lukanya.
“Selepas dibantu pasukan perubatan kesihatan mental, pesakit itu dirawat oleh pasukan mulut dan maksilofasial (BMF) yang membersihkan luka, membalutnya dan memberikan bimbingan mengenai penjagaan yang diperlukan.
“Pesakit itu dibenarkan pulang pada hari yang sama selain perlu menjalani janji temu susulan dengan pakar BMF,” demikian kenyataan akhbar hospital berkenaan.
Lelaki itu mengunjungi hospital berkenaan pada 21 Julai lepas tetapi kes tersebut hanya didedahkan kepada media pada 28 Julai lalu.  – Agensi


Sukan Komanwel: Aniq Kasdan sumbang emas pertama Malaysia
Oleh MUHAMMAD RIDUAN MOHD HANAFIAH

30 Julai 2022, 7:29 pm
PETALING JAYA – Pingat emas pertama Malaysia akhirnya muncul menerusi atlet angkat berat negara, Mohamad Aniq Kasdan selepas melakukan kejutan menjadi juara pada temasya Sukan Komanwel Birmingham sebentar tadi.
Aniq yang ketinggalan 6 kilogram (kg) di belakang atlet India, Sanket Mahadev Sargar dalam acara snatch bangkit melakukan angkatan keseluruhan 249kg dalam clean and jerk.
Sargar yang mengalami kecederaan sekali gus hanya mampu melakukan angkatan keseluruhan 248kg.
Lebih manis, Mohamad Aniq memecah rekod Sukan Komanwel dalam clean and jerk selepas melakukan angkatan 142kg.
“Terima kasih kepada semua yang menyokong saya selama ini dan pengorbanan saya selama ini akhirnya membuahkan hasil. Emas ini buat semua rakyat Malaysia,” katanya.
Sementara itu, atlet Sri Lanka, Dilanka Isuru Kumara Yodage menduduki tempat ketiga dengan jumlah angkatan keseluruhan 225kg.

Persekutuan Angkat Berat Malaysia (PABM) menyasarkan satu pingat emas dan dua pingat perak mampu dituai di Birmingham, England.
Ketika penampilan di Sukan Komanwel 2018 Gold Coast, pasukan angkat berat negara meraih dua pingat emas masing-masing dalam acara 56 kilogram (kg) dan 62kg. – KOSMO! ONLINE


Ribut petir di Kedah, Pantai Timur malam ini
Oleh HARRITH HISHAM

30 Julai 2022, 7:19 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat di utara dan Pantai Timur Semenanjung termasuk Sabah dan Sarawak malam ini.
MetMalaysia dalam satu kenyataan berkata, keadaan cuaca buruk itu dijangka berlaku di beberapa kawasan di Kedah iaitu Sik dan Baling.
“Kelantan pula melibatkan Jeli, Tanah Merah, Machang dan Kuala Krai manakala di Terengganu MembabitkanBesut, Marang, Dungun dan Kemaman.
“Bagi di Sarawak, amaran sama turut dikeluarkan di Kuching (Kuching), Serian, Samarahan, Sri Aman (Sri Aman), Betong, Sarikei, Sibu (Sibu dan Kanowit) dan Kapit (Song dan Kapit),” katanya.
Sementara itu, hujan lebat turut diramalkan melanda Pantai Barat (Ranau) dan Sandakan (Tongod dan Sandakan) di Sabah.
Cuaca ribut petir dan hujan lebat itu dijangkakan berlarutan sehingga awal malam nanti.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam,” kata MetMalaysia. – KOSMO! ONLINE


Helikopter terhempas di gunung ketika jalani misi menyelamat
Oleh KOSMO!

30 Julai 2022, 7:30 pm
TBILISI, Georgia – Sebuah helikopter meletup semasa melakukan operasi menyelamat di sebuah pusat peranginan ski popular di Georgia, lapor akhbar Daily Star semalam.
Helikopter itu dirakam berpusing-pusing di ruang udara sebelum melanggar lereng sebuah gunung dan meletup. Ketika kejadian, helikopter itu digunakan dalam misi untuk menyelamatkan dua paraglider yang terkandas.
Pasukan kecemasan berada di dalam helikopter itu ketika nahas berlaku.
Nahas itu berlaku di Gudauri yang merupakan pusat peranginan ski popular untuk aktiviti luncur angin dan paragliding pada musim panas.
Agensi berita APA melaporkan, lima orang berada di dalam helikopter itu termasuk dua juruterbang dan tiga pekerja penyelamat.
Orang ramai merakam kemalangan itu yang menghasilkan kepulan asap hitam dan api.

“Selain kru helikopter, anggota terdapat paramedik dan pegawai perubatan Kementerian Dalam Negeri.
“Semua butiran mengenai kejadian itu tepat dan Kementerian Dalam Negeri akan memberikan maklumat tambahan kepada orang ramai,” jelas kementerian tersebut. – Agensi


Kertas siasatan kes dera budak autisme diserah kepada TPR Isnin ini
Oleh MOHAMAD FAIZAL HASHIM

30 Julai 2022, 7:12 pm
JOHOR BAHRU – Polis sedang melengkapkan kertas siasatan berhubung kes penderaan kanak-kanak autisme berusia enam tahun di pusat terapi di Skudai, di sini.
Ketua Polis Daerah Johor Bahru Utara, Asisten Komisioner Rupiah Abd Wahid berkata, kertas siasatan itu akan diserahkan kepada Timbalan Pendakwa Raya (TPR) dalam masa terdekat setelah ia dilengkapkan.
Setakat ini polis merakam percakapan seorang pegawai perubatan dan tiga ahli terapi di pusat berkenaan.
“Selepas ini, kita akan memanggil pakar kanak-kanak untuk merekodkan percakapan selain mendapatkan laporan kesihatan.
“Sekiranya siasatan berjalan lancar, kita akan menyerahkan kertas siasatan kepada Timbalan Pendakwa Raya pada Isnin ini,” katanya ketika dihubungi hari ini.
Kelmarin, tular di media sosial mengenai perkongsian pengguna akaun bernama Cik Puan Zetty yang mendakwa anak istimewanya menjadi mangsa dera di pusat terapi berkenaan.

Wanita itu menghantar anaknya ke pusat terapi tersebut sejak 2019. Kejadian dera itu dikesan sejak awal tahun malah semakin teruk pada 7 Julai lalu dengan lebam pada bahu kiri dan cubitan di dada. – KOSMO! ONLINE


Muhamad Aznil tambah kilauan emas kedua negara di Sukan Komanwel
Oleh KOSMO!

30 Julai 2022, 9:50 pm
PETALING JAYA – Skuad angkat berat menambah satu lagi pingat emas pada temasya Sukan Komanwel 2022 menerusi Muhamad Aznil Bidin selepas muncul juara bagi kategori 61 kilogram (kg) sebentar tadi.
Impian Aznil untuk meraih pingat emas di Sukan Komanwel sekali lagi terlaksana selepas melakukan angkatan keseluruhan sebanyak 285kg.
Kemenangan tersebut sekali gus memastikan Aznil menambah koleksi emas keduanya selepas merangkul emas tahun lalu di Gold Coast, Australia dalam kategori 62kg.
Atlet Papua New Guinea, Morea Baru yang dijangka memberi tentangan sengit terpaksa berpuas hati meraih perak selepas melakukan angkatan keseluruhan 273kg, manakala gangsa menjadi milik atlet India, Gururaja Poojary.
Terdahulu, Kontinjen Malaysia membutirkan kilauan emas pertama menerusi Mohamad Aniq Kasdan selepas melakukan angkatan terbaik sekali gus memenangi kategori 55kg. – KOSMO! ONLINE


PM Sepanyol minta rakyat jangan pakai tali leher untuk jimat elektrik
Oleh KOSMO!

30 Julai 2022, 7:00 pm
MADRID – Perdana Menteri Sepanyol, Pedro Sanchez mencadangkan cara unik mengurangkan rasa rimas di musim panas iaitu dengan tidak memakai tali leher ke pejabat, lapor laman berita Gulf News, semalam.
Sanchez  yang melakukan perkara tersebut, mahu menteri dan pekerja pejabat mengikuti teladannya bagi membantu menjimatkan tenaga elektrik untuk menjana kipas angin dan alat pendingin hawa kerana kepanasan.
“Saya tidak memakai tali leher dan saya telah meminta menteri saya berbuat perkara sama,” kata Sanchez.
Beliau meminta syarikat-syarikat swasta  untuk membenarkan kakitangan bekerja tanpa kewajipan memakai tali leher supaya mereka juga boleh menyumbang untuk menjimatkan elektrik.
Bermula 1 Ogos ini, kerajaan Sanchez akan meluluskan program kecekapan dan penjimatan tenaga, menyertai negara Eropah lain yang melaksanakan langkah serupa.
Beliau tidak menyatakan bagaimana langkah itu  boleh membantu menjimatkan tenaga tetapi Kementerian Peralihan Alam Sekitar yang menyelia dasar tenaga, sudah pun menetapkan penghawa dinginnya  pada suhu 27 darjah Celsius iaitu lebih panas daripada biasa sebagai  langkah untuk mengurangkan penggunaan elektrik.

Harga tenaga di Sepanyol telah melonjak dalam tempoh  beberapa bulan kebelakangan ini akibat perang di Ukraine.  – Agensi


Empat lagi pingat emas jadi buruan skuad badminton
Oleh MUHAMMAD ZUHAILY BADLISHAH

30 Julai 2022, 5:38 pm
UBON RATCHATHANI – Satu pingat emas sekurang-kurangnya sudah berada dalam genggaman kontinjen negara untuk acara badminton individu Sukan Universiti ASEAN (AUG) 2022.
Ia selepas dua wakil negara akan berentap sesama sendiri pada aksi final beregu wanita di Dewan Badminton Universiti Ubon Ratchathani Rajabhat esok.
Beregu wanita negara, Teoh Lexuan-Yap Rui Chen menumpaskan lawan dari Indonesia Nahla Aufa Dhia Ulhaq-Elizabeth Jovita 21-6, 21-12 pada aksi separuh akhir hari ini.
Lexuan-Rui Chen akan bertemu pasangan Desiree Siow-Ng Qi Xuan selepas berjaya menewaskan wakil tuan rumah, Sasikarn Piyawatcharavijit-Pornnicha Suwatnodom 21-13, 19-21, 21-15 dalam satu separuh akhir.
“Kita menyasarkan lebih banyak pingat pada pertarungan final esok. Barisan pemain berada pada keadaan terbaik untuk memastikan kejayaan berpihak kepada Malaysia,” kata ketua jurulatih pasukan badminton AUG, Datuk Rashid Sidek.
Selain beregu wanita, pemain perseorangan lelaki negara, Faiz Rozain juga mara ke final selepas wakil Indonesia, Muhammad Febriansyah menarik diri pada set kedua kerana masalah kecederaan.

Kem badminton negara turut mempunyai dua lagi wakil di pentas final esok iaitu beregu lelaki, Mohammad Faris Zaim Abdul Khalid-Ameer Amri Zainuddin dan beregu campuran Kok Xian Tan-Desiree Siow.
Ia secara tidak langsung membuka peluang cerah buat skuad badminton negara untuk melepasi sasaran tiga pingat emas selepas terdahulu menjuarai acara berpasukan lelaki dan wanita semalam. – KOSMO! ONLINE


Suspek tikam bekas kekasih serah diri selepas dipujuk keluarga
Oleh DIYANATUL ATIQAH ZAKARYA

30 Julai 2022, 6:24 pm
MELAKA – Suspek lelaki yang melarikan diri selepas dipercayai menikam bekas kekasihnya di Tun Sri Lanang di sini petang semalam menyerah diri kepada polis hari ini.
Lelaki berusia 22 tahun itu tampil di Ibu Pejabat Polis Daerah (IPD) Melaka Tengah pada pukul 2.30 petang.
Ketua Polis Daerah Melaka Tengah, Asisten Komisioner Christopher Patit berkata, sejurus kejadian tikam itu sepasukan polis telah membuat serbuan ke rumah suspek.
Bagaimanapun, katanya, lelaki tersebut dipercayai telah meninggalkan Melaka, namun menyerah diri selepas dipujuk oleh ahli keluarganya.
“Ketika serbuan di rumahnya, kita merampas baju dipercayai dipakai suspek ketika kejadian dan memaklumkan kes tersebut kepada ahli keluarganya.
“Kes disiasat mengikut Seksyen 326 Kanun Keseksaan,” katanya ketika dihubungi Kosmo! di sini hari ini.

Kosmo! hari ini melaporkan polis memburu seorang lelaki yang dipercayai menikam bekas kekasihnya dengan menggunakan sebilah pisau semalam.
Dalam kejadian kira-kira pukul 6.20 petang itu, mangsa yang berusia 23 tahun mengalami kecederaan parah di tangan dan dikejarkan ke zon merah Hospital Melaka, manakala rakannya 25 tahun cedera di telinga.
Suspek dikatakan menyerang mangsa selepas berang wanita itu enggan keluar bersamanya selepas memutuskan hubungan cinta dua minggu lalu. – KOSMO! ONLINE


Suami cerai isteri selepas mentua selar menantunya hodoh, pendek
Oleh KOSMO!

30 Julai 2022, 5:00 pm
TUNIS, Tunisia – Seorang wanita di Tunisia mendapat sokongan netizen di media sosial selepas perkahwinannya dibatalkan kerana bakal ibu mentuanya tidak menyukai penampilannya, lapor laman Oddity Central semalam.
Pada minggu lalu, Lamia al-Labawi berkongsi kisah sedihnya di laman Facebook di mana hari yang sepatutnya menjadi hari bahagia dalam hidupnya bertukar mimpi ngeri.
Dia bersama pasangannya sepatutnya berkahwin setelah empat tahun bercinta. Segala persiapan sudah diatur dan mereka menghabiskan wang yang banyak untuk memastikan semuanya berjalan lancar mengikut perancangan.
Bagaimanapun, Lamia tidak pernah bertemu ibu pengantin lelaki secara peribadi sebelum ini.
Majlis perkahwinan itu kemudian berlangsung dengan kehadiran ramai tetamu. Di hadapan semua orang, wanita itu mendekati anaknya dan meminta dia membatalkan perkahwinan.
Dia mendakwa pengantin perempuan terlalu pendek dan hodoh serta tidak layak untuk dikahwini.

Ibu pengantin lelaki hanya melihat foto Lamia sebelum ini dan nampaknya amat kecewa selepas bertemu dengannya.
Bukan itu sahaja, tetamu majlis lebih terkejut apabila mendapati pengantin lelaki bertindak menyebelahi ibunya. Dia meninggalkan Lamia dan pergi bersama ibunya.
Kisah itu tersebar di media sosial di mana Lamia mendapat sokongan daripada netizen.
“Dengan kasih sayang dan persaudaraan, saya memberitahu anda, angkat kepala anda dan hadapi dunia dengan sekuat tenaga anda,” kata pelakon teater Tunisia, Hedi Al-Mejri kepada Lamia. – Agensi


Perhimpunan Turun Harga Barang: 4 lagi individu akan dirakam keterangan
Oleh NOR AZIAH MAT NOH

30 Julai 2022, 6:37 pm
KUALA LUMPUR – Polis akan merakam keterangan empat lagi individu termasuk ahli politik berhubung Perhimpunan Turun Harga Barang di hadapan sebuah pusat beli-belah di Jalan Tuanku Abdul Rahman (TAR) di sini pada 23 Julai lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, kertas siasatan berhubung kes itu telah dirujuk kepada Timbalan Pendakwa Raya semalam.
“Namun kertas siasatan itu diserahkan semula kepada kami untuk dilengkapkan dengan mengambil keterangan empat lagi individu.
“Empat individu berkenaan termasuk ahli politik akan diambil keterangan dalam masa terdekat supaya kertas siasatan itu dapat dirujuk kembali kepada Timbalan Pendakwa Raya,” katanya ketika ditemui selepas Program Road March Sempena Peringatan Hari Polis ke-215 2022 di Dataran Merdeka, di sini hari ini.
Terdahulu, media melaporkan seramai 27 individu telah dirakam keterangan bagi membantu siasatan berhubung perhimpunan terbabit.
Pada 23 Julai lalu, kira-kira 100 individu menyertai perhimpunan itu dipercayai bagi memprotes kenaikan harga barang di Jalan Tuanku Abdul Rahman. – KOSMO! ONLINE


Kerajaan jimat RM20 bilion laksana subsidi bersasar
Oleh MOHD AZLI ADLAN

30 Julai 2022, 4:59 pm
KUALA TERENGGANU – Pelaksanaan subsidi bersasar dijangka dapat memberi penjimatan sehingga RM20 bilion setahun kepada kerajaan.
Pengerusi Majlis Pemulihan Negara (MPN), Tan Sri Muhyiddin Yassin berkata, penjimatan tersebut bakal disalurkan semula kepada golongan sasaran iaitu kurang berkemampuan (B40).
“Selama ini, semua termasuk bukan warga negara menikmati subsidi diperuntukkan kerajaan dengan hanya 20 peratus benar-benar digunakan oleh golongan B40.
“Selebihnya turut dinikmati golongan tidak layak termasuk orang kaya (berpendapatan tinggi atau T20),” katanya selepas mengadakan perjumpaan dengan nelayan di Pelabuhan Lembaga Kemajuan Ikan Malaysia (LKIM) Chendering di sini hari ini.
Sehubungan itu, Muhyiddin mengesyorkan kerajaan agar menyegerakan pelaksanaan subsidi bersasar berkenaan.
Jelas beliau, ia diyakini antara pendekatan terbaik bagi membantu mengurangkan tekanan inflasi dalam kalangan golongan berpendapatan rendah.

“Kerajaan perlu meneliti mekanisme pelaksanaan subsidi bersasar berkenaan bagi memastikan ia benar-benar sampai ke golongan ditetapkan,” katanya.
Terdahulu, Perdana Menteri, Datuk Seri Ismail Sabri Yaakob dilaporkan memberitahu Parlimen baru-baru ini, kerajaan sedang merangka mekanisme subsidi bersasar terbabit. – KOSMO! ONLINE


Will Smith minta maaf secara terbuka kepada Chris Rock
Oleh KOSMO!

30 Julai 2022, 6:00 pm
BANDAR RAYA NEW YORK – Pelakon Hollywood, Will Smith akhirnya membuat permohonan maaf  terbuka kepada pelawak, Chris Rock berhubung insiden tamparan semasa Anugerah Academy pada Mac lalu, lapor akhbar The Washington Post semalam.
Sebuah video permohonan maaf telah dimuat naik di platform Instagram Smith yang menyatakan kekesalan kerana bertindak di luar kawalan.
“Perkara  paling menakutkan saya adalah mengecewakan orang ramai. Saya tidak suka apabila orang hampa dengan apa yang saya lakukan, ia adalah sesuatu yang menyakitkan,” ujar Smith dalam klip videonya.
Smith turut menjawab persoalan yang sering diajukan kepadanya mengenai kejadian tersebut dalam klip video pendek itu yang berdurasi enam minit.
“Kepada yang tertanya-tanya, Jada (isteri Smith) tidak menyuruh saya menampar Chris, ia tindakan spontan daripada saya.
“Alasan mengapa saya tidak terus memohon maaf kepada Chris adalah kerana saya sendiri tergamam dengan apa yang berlaku,” jelas Smith.

Smith menawarkan permohonan maaf di media sosial sejurus selepas acara itu tetapi Rock hanya mendiamkan diri, walaupun dia menyentuh secara ringkas mengenai perkara itu beberapa minggu kemudian.
“Saya merancang bagaimana mahu mengendalikan majlis itu seminggu sebelum ia berlangsung kerana Anugerah Academy adalah acara berprestij.
“Hingga kini, saya masih memproses apa yang berlaku. Pada satu ketika, apabila sudah bersedia, saya akan bercakap mengenainya,” ujar Rock pula.
Menurut Smith, Rock masih belum bersedia untuk permohonan maaf secara bersemuka.
“Saya telah menghubungi Rock secara peribadi dan menerima mesej dia tidak bersedia untuk bercakap dan bila tiba masanya, Rock akan menghubungi saya nanti.
 “Jadi saya mahu beritahu di sini, Chris Rock, saya minta maaf kepada awak. Tingkah laku saya tidak boleh diterima dan saya berada di sini apabila anda bersedia untuk bercakap tentangnya,” tutur Smith.
Pada 28 Mac lalu, Smith mencetuskan kontroversi apabila  menampar Rock di hadapan penonton kerana pelawak itu berjenakan mengenai Jada yang tampil dengan gaya rambut botak disebabkan penyakit alopecia.
Perbuatan Smith menyebabkan dia digantung daripada  Anugerah Academy selama 10 tahun. – Agensi


Lemas semasa berkelah bersama tiga sepupu
Oleh ROSALWANI CHE SOH

30 Julai 2022, 5:30 pm
JELI – Kegembiraan seorang lelaki berkelah bersama tiga sepupunya di Lata Renyut di sini hari ini berakhir dengan tragedi apabila dia tergelincir ke dalam sungai sebelum lemas.
Difahamkan, mangsa, Izham Mohamad Saupi, 24, dari Kampung Baru Lubok Stol, Rantau Panjang mahu naik ke darat selepas mandi, namun tergelincir sebelum dihanyutkan arus sungai.
Ketua Balai Bomba dan Penyelamat Jeli, Mohd. Adni Ibrahim ketika dihubungi berkata, pihaknya menerima panggilan kecemasan mengenai kejadian itu pada pukul 12.10 tengah hari.

Menurutnya, semasa anggota bomba tiba di lokasi kejadian, mangsa telah dibawa naik ke darat oleh orang awam.
“Petugas kesihatan yang tiba di lokasi kejadian mengesahkan mangsa telah meninggal dunia.
“Mayat diserahkan kepada polis sebelum hantar ke Hospital Jeli untuk dibedah siasat,” katanya. – KOSMO! ONLINE


Meerqeen tercalon 100 Lelaki Terkacak Dunia
Oleh MOHD. HAIKAL ISA

30 Julai 2022, 5:53 pm
PETALING JAYA – Pelakon Meerqeen bersyukur apabila menerima pencalonan 100 Lelaki Terkacak Dunia 2022 oleh laman media independen, TC Candler.
Meerqeen atau nama lngkapnya, Muhammad Shameer Shauqeen Saiful Izam tidak menyangka dalam usia kariernya yang begitu singkat dia dikurniakan rezeki serta sokongan jitu daripada peminat.
“Alhamdulilah syukur, berada dalam senarai 100 pun saya gembira. Terima kasih kerana kehadiran saya dalam industri disedari. Terima kasih TC Candler yang mengiktiraf saya antara 100 Lelaki Terkacak 2022 di dunia,” katanya kepada Kosmo! Ahad.
Meerqeen, 21, berkata, tanpa peminat, adalah mustahil dia berada pada tahap sekarang.
“Semoga pengiktirafan ini akan memberi lebih semangat untuk bekerja lebih keras pada masa hadapan,” ujarnya.
Selepas heroinnya, Anna Jobling tercalon dalam senarai 100 Wajah Tercantik 2022, Meerqeen kini menerima percalonan sama bagi kategori lelaki.

Selain Meerqeen yang memiliki 1.3 juta pengikut di Instagram, turut tercalon bintang terkenal antarabangsa seperti Tom Hardy, Tom Cruise, Suga BTS, Charlie Puth dan Jason Momoa.
Ramai peminat tempatan berbangga dengan pencalonan itu dan meminta agar undian dilakukan supaya Meerqeen berada dalam kedudukan teratas senarai tersebut.
“Rasanya kalian dah dengar tentang laporan kesayangan kita, Meerqeen dicalonkan sebagai antara 100 lelaki paling kacak di dunia.
“Sekarang lakukan tugas anda dan undi dia (Anna Jobling juga). Ayuh kita buang undi setiap hari,” demikian antara ciapan ditinggalkan peminat dalam gelanggang Twitter.
Nama Meerqeen semakin menjadi sebutan selepas dia membintangi drama rantaian fenomena, Melur Untuk Firdaus yang turut mendapat sambutan dari negara jiran iaitu Indonesia, Thailand dan Filipina. – KOSMO! ONLINE


Persatuan Belia Behrang Stesen anjur program kumpul dana beli van jenazah
Oleh KOSMO!

30 Julai 2022, 6:02 pm
PETALING JAYA – Persatuan Belia Behrang Stesen menganjurkan Program Sembang Kopi Komuniti dan Liga Amal Tujuh Sebelah bagi mengumpul dana untuk membeli sebuah van jenazah.
Pengerusi program berkenaan, Mohd. Syahrul Rahim berkata, usaha membeli van itu bagi kegunaan Masjid Raja Muda Musa di Behrang Stesen, Perak ekoran van jenazah sedia ada sudah usang.
“Sehubungan itu, satu tabung telah ditubuhkan sebagai sumbang bakti kepada masjid berkenaan dengan mengadakan kejohanan amal bola sepak tujuh sebelah.
“Kesemua wang pendaftaran kejohanan diserahkan untuk tabung bantuan van jenazah sebagai sumbangan wakaf kepada masjid,” katanya dalam satu kenyataan hari ini.
Sementara itu, Timbalan Menteri Pendidikan 1, Datuk Dr. Mah Hang Soon semasa menghadiri program tersebut mengumumkan sumbangan sebanyak RM5,000 bagi membantu merealisasikan pembelian van berkenaan. – KOSMO! ONLINE


Polis buru suspek kes pecah cermin kereta, ugut wanita
Oleh ROSLIZA MOHAMED

30 Julai 2022, 4:40 pm
KOTA BHARU – Polis mengesan seorang lelaki yang dipercayai memecahkan cermin kereta dan mengugut seorang wanita dalam kejadian di simpang empat Limbat di sini kelmarin.
Pemangku Ketua Polis Kelantan, Datuk Muhamad Zaki Harun berkata, pihaknya sudah mengenal pasti lelaki itu berusia 40 tahun selepas menerima laporan daripada mangsa yang berusia 35 tahun.
Menurutnya, polis menjalankan serbuan di rumah suspek di Nilam Puri pukul 2.30 pagi tadi, namun lelaki itu tiada dipercayai telah menghilangkan diri.
“Mengikut keterangan mangsa, dia yang memandu kereta Perodua Axia dihimpit kereta Toyota Vios yang dipandu seorang lelaki pukul 5.45 petang kelmarin.
“Lelaki itu menghalang laluan mangsa dan berhenti di tengah jalan. Dia kemudiannya menghampiri kereta mangsa dan memecahkan cermin kereta selain mengugut mangsa,” katanya dalam kenyataan hari ini.
Menurutnya, Pasukan Bertindak Khas Jabatan Siasatan Jenayah Daerah dan Kontinjen Kelantan digerakkan untuk memburu lelaki itu.

Terdahulu, tular di media sosial satu rakaman video berdurasi dua minit 17 saat yang dirakam mangsa selepas kereta dipandunya dihimpit Toyota Vios.
Menerusi video itu, seorang lelaki keluar dari keretanya dan memecahkan cermin pemandu sebelum mengugut mangsa. – KOSMO! ONLINE


Sembilan anggota polis disiasat kes peras ahli perniagaan
Oleh ISKANDAR SHAH MOHAMED

30 Julai 2022, 4:32 pm
SHAH ALAM – Sembilan anggota polis disiasat selepas disyaki terlibat dalam kes pemerasan seorang ahli perniagaan berkaitan dadah di Gombak.
Kesemua mereka berpangkat Konstabel hingga Sub Inspektor ditahan di Ibu Pejabat Polis Daerah (IPD) Gombak, semalam.
Timbalan Ketua Polis Selangor, Datuk S. Sasikala Devi berkata, tindakan itu dilaksanakan selaras dengan siasatan tatatertib.
Katanya, siasatan dijalankan selepas pihaknya menerima laporan daripada pengadu pada 26 Julai lalu.
“Sembilan anggota berpangkat Konstabel hingga Sub Inspektor dan bertugas di Bahagian Siasatan Jenayah Narkotik itu disiasat mengikut Seksyen 384 Kanun Keseksaan.
“Mereka dipercayai memeras berkaitan kes memiliki dadah,” katanya ketika dihubungi Kosmo! hari ini.

Semakan mendapati pengadu turut memiliki rekod kes dadah. Tindakan itu turut dimaklumkan kepada Bukit Aman bagi arahan pertukaran. -KOSMO! ONLINE


Tidak perlu isi Kad Pengembara masuk Malaysia mulai Isnin
Oleh MOHD RIDZAUDDIN ROSLAN

30 Julai 2022, 4:54 pm
PUTRAJAYA- Pengembara yang memasuki Malaysia tidak perlu lagi mengisi dan melengkapkan ciri-ciri di Kad Pengembara (Traveller’s Card) di dalam aplikasi MySejahtera mulai 1 Ogos ini.
Menteri Kesihatan, Khairy Jamaluddin Abu Bakar berkata, kelonggaran itu diputuskan berikutan sistem kesihatan berada pada tahap baik dan terkawal selain memudahkan prosedur kemasukan pengembara ke Malaysia.
“Kementerian Kesihatan (KKM) akan sentiasa mempergiatkan aktiviti pemantauan gejala dalam kalangan pengembara di semua pintu masuk antarabangsa (PMA).
“Semasa ketibaan di PMA, sekiranya pengembara dikesan demam melalui pengimbas suhu atau tidak sihat melalui rujukan kendiri, mereka akan dirujuk untuk pemeriksaan semula oleh pihak kesihatan,” katanya dalam satu kenyataan di sini tadi.
Menurutnya, selepas penilaian kesihatan dibuat, jika disyaki menghidap penyakit berjangkit seperti Covid-19, monkeypox, MERS-CoV atau lain- lain mereka akan dirujuk ke fasiliti kesihatan berhampiran untuk pemeriksaan dan rawatan lanjut.
“Semua pengembara yang tiba dari luar negara hendaklah mengamalkan pemantauan status kesihatan kendiri, mematuhi prosedur operasi standard (SOP) ditetapkan serta dinasihatkan pergi ke fasiliti kesihatan berhampiran untuk pemeriksaan jika tidak sihat,” ujarnya. -KOSMO! ONLINE


Kerajaan hentikan harga siling ayam selepas 31 Ogos
Oleh DIYANATUL ATIQAH ZAKARYA

30 Julai 2022, 4:17 pm
ALOR GAJAH – Kerajaan berkemungkinan tidak akan meneruskan perlaksanaan harga siling ayam bulat RM9.40 sekilogram selepas 31 Ogos ini susulan bekalan makanan keperluan itu kembali stabil di seluruh semenanjung negara.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd. Yusof berkata, kini bekalan ayam telah melebihi permintaan pasaran, sekali gus mempengaruhi penurunan harga mencecah RM6.99 sekilogram.
Katanya, kebanyakan penternak juga tidak lagi berdepan dengan masalah pengeluaran disebabkan isu tumbesaran, ayam sakit dan sebagainya.
“Dulu kita ada isu bekalan ayam tidak cukup yang menyebabkan berlaku kenaikan harga dan kerajaan memperkenalkan harga siling ini bagi mengawal kadar pasaran.
“Bila kita perkenalkan harga RM9.40 telah berlaku kebenaran untuk import dan bekalan kembali stabil, hari ini ayam juga lebih sihat dengan berat seekor ayam lebih daripada dua kilogram,” katanya pada sidang akhbar selepas melawat sebuah kilang permainan kanak-kanak di sini, hari ini.
Beliau berkata demikian ketika diminta mengulas kenyataan Menteri Pertanian dan Industri Makanan, Datuk Seri Ronald Kiandee sebelum ini untuk mengkaji semula penetapan harga siling ayam standard serta kebenaran mengeksport selepas 31 Ogos depan.

Mengulas lanjut mengenai situasi terkini harga minyak masak, Azman memberitahu para pengguna dijangka akan menikmati penurunan harga tersebut bermula minggu hadapan.
“Kita lihat minyak masak sawit botol tak bersubsidi telah pun telah mulai turun, sampai kepada harga RM29.
“Mungkin ada jenama-jenama baharu (yang dikeluarkan pemain industri), jadi dalam hal ini memudahkan rakyat untuk membuat pilihan,” katanya. – KOSMO! ONLINE.


Lelaki gersang rakam paha wanita dicekup
Oleh KHAIRUL MOHD. ALI

30 Julai 2022, 4:10 pm
JOHOR BAHRU – Kegiatan tidak bermoral seorang lelaki merakam video sulit bawah paha wanita di sebuah pusat beli-belah di sini terbongkar apabila dia ditahan pengawal keselamatan premis itu.
Ketua Polis Daerah Johor Bahru Selatan, Asisten Komisioner Raub Selamat berkata, pihaknya menerima maklumat pukul 10.48 malam semalam dan suspek berusia 22 tahun dibekas di bahagian kaunter bayaran.
Raub.
“Pengadu wanita warga asing beritahu dia menjadi mangsa lelaki tidak dikenali yang merakam video secara sulit melibatkan bahagian bawah pahanya.
“Pengadu diberitahu perkara itu oleh seorang saksi sebelum membuat laporan polis. Suspek ditahan pengawal keselamatan dan diserahkan kepada polis” katanya dalam satu kenyataan, di sini hari ini.
Hasil pemeriksaan terhadap telefon bimbit suspek mendapati ramai wanita lain turut menjadi mangsa rakaman sulit lelaki berkenaan.
“Suspek ditahan mengikut Seksyen 509 Kanun Keseksaan dan Seksyen 14 Akta Kesalahan Kecil 1955,” ujarnya. -KOSMO! ONLINE.


Serpihan penggalak roket China dijangka jatuh di Benua Asia pagi nanti
Oleh KOSMO!

30 Julai 2022, 4:43 pm
WASHINGTON – Pakar-pakar  astronomi Amerika Syarikat (AS) mendakwa bahawa penggalak roket China yang dilepaskan di luar kawalan akan meluncur kembali ke Bumi, lapor portal berita MailOnline.
Saintis-saintis  juga mengesahkan serpihan tersebut mungkin jatuh di kawasan berpenduduk di Asia, Afrika atau Amerika Utara.
Serpihan angkasa lepas yang didakwa akan melanggar Bumi itu berasal daripada roket Long March 5B yang dilancarkan pada 24 Julai lalu untuk menghantar modul Wentian ke Stesen Angkasa Lepas Tiangong milik China.
Penggalak seberat sekitar 22 tan itu dijangka memasuki semula atmosfera Bumi pukul 6.26 petang hari ini waktu Musim Panas Britain (1.26 pagi nanti  waktu Malaysia) dengan sela  masa  enam jam awal atau lambat, demikian menurut Aerospace Corporation
Aerospace Corporation merupakan badan bukan bermotifkan keuntungan  AS yang menjejaki serpihan angkasa lepas
Setakat petang semalam, ramalan terkini mencadangkan ia mendarat di China tetapi firma tersebut berkata, masih ‘terlalu awal’ untuk mendapatkan kepastian lokasi sebenar   serpihan tersebut jatuh.

Menurutnya, apabila serpihan itu semakin hampir dengan Bumi, ramalan akan menjadi  semakin tepat.
Aerospace Corporation menyatakan bahawa  ‘wujud kebarangkalian  bukan sifar’ serpihan roket itu jatuh  di kawasan berpenduduk walaupun risikonya amat rendah.
“Kemasukan semula objek saiz tersebut  ini tidak akan terbakar sepenuhnya di atmosfera Bumi. -AFP


Yayasan Bank Rakyat sumbang bantuan persekolahan RM100,000
Oleh KOSMO!

30 Julai 2022, 4:55 pm
PETALING JAYA – Yayasan Bank Rakyat (YBR) memberi bantuan persekolahan sebanyak RM100,000 kepada murid sekolah rendah dan menengah di Melaka.
Pengerusi YBR, Datuk Wira Megat Zulkarnain Omardin berkata, bantuan terutama kepada pelajar golongan berpendapatan rendah B40 itu diagihkan di sekitar Tangga Batu, Kota Melaka dan Asahan.
Menurut beliau, seramai 1,000 murid sekolah rendah dan pelajar sekolah menengah menerima bantuan menerusi program tersebut.
“Sumbangan ini diharapkan dapat membantu khususnya keluarga B40 menyediakan kelengkapan persekolahan dari segi pembelian set baju, kasut dan stoking atau beg sekolah.
“Bantuan persekolahan berbentuk tunai RM100 juga diberikan untuk membantu ibu bapa atau penjaga menanggung persekolahan semasa fasa peralihan ke endemik,” katanya dalam kenyataan hari ini.
Tambahnya, bantuan yang disalurkan itu diharapkan dapat memberi suntikan semangat kepada pelajar terlibat untuk terus menuntut ilmu.

Sehingga kini, seramai 60,558 pelajar menerima manfaat melibatkan peruntukan RM6.72 juta sejak 2018.
Bagi tahun 2022, sejumlah RM3 juta diperuntukkan bagi program bantuan persekolahan. – KOSMO! ONLINE


Bekas Hakim Syarie penerima Anugerah Tokoh Maal Hijrah Johor
Oleh MOHAMAD FAIZAL HASHIM

30 Julai 2022, 4:50 pm
JOHOR BAHRU – Bekas Ketua Hakim Syarie Johor, Datuk Amir Danuri dinobatkan sebagai penerima Anugerah Tokoh Maal Hijrah bersempena sambutan Maal Hijrah 1444 Hijrah Peringkat Negeri Johor, hari ini.
Amir, 72, yang kini berkhidmat sebagai Panel Mahkamah Rayuan Syariah Johor menerima wang tunai RM10,000 berserta sijil penghargaan, plak dan hadiah iringan berjumlah RM2,000.
Bapa lapan anak itu meluahkan rasa syukur atas penghargaan tersebut dan menganggap kejayaannya adalah berkat doa daripada ibu, Dakyah Laman.
“Walaupun menghadiri mesyuarat berkaitan undang-undang dan jabatan, saya tetap akan maklum dan mohon doa daripada emak.
“Malah apa sahaja kerja yang dilakukan, kita mesti minta doa daripada ibu. Itulah rahsia kejayaan saya hingga menamatkan karier sebagai Ketua Hakim Syarie Johor,” katanya ketika ditemui selepas majlis itu yang disempurnakan oleh Menteri Besar, Datuk Onn Hafiz Ghazi di sini hari ini.
Amir yang berasal dari Tangkak memberitahu, bapanya meninggal dunia pada 1973 manakala ibunya pula menyusul pada 2007.

Beliau yang mendapat pendidikan di Universiti Al Azhar Kaherah, Mesir turut menzahirkan ucapan penghargaan kepada kerajaan negeri dan Sultan Johor, Sultan Ibrahim Sultan Iskandar di atas penganugerahan tersebut.
Amir aktif dalam aktiviti kemasyarakatan sejak 1987 termasuk dalam Persatuan Pegawai Syariah selain pernah berkhidmat sebagai Kadi Daerah dan Hakim Mahkamah Syariah.
Diminta mengulas mengenai perundangan Islam di negara ini, beliau berharap usaha kerajaan untuk meminda Rang Undang-Undang (RUU) Mahkamah Syariah (Bidang Kuasa Jenayah) (Pindaan) 2021 atau RUU 355 dapat dilaksanakan bagi meningkatkan bidang kuasa jenayah mahkamah syariah.-KOSMO! ONLINE


As’ad Tokoh Maal Hijrah Perak
Oleh MOHAMAD HAFIZI BIN MOHD SAID

30 Julai 2022, 4:45 pm
IPOH – Ahli Jawatankuasa Fatwa Perak dan Ahli Majlis Agama Islam Perak, Datuk As’ad Awang, 65, dipilih sebagai penerima Anugerah Tokoh Maal Hijrah Negeri Perak bagi tahun 1444 Hijrah.
Setiausaha Masjid Jamek Pengkalan Hulu, Sirat Abdullah yang memperkenalkan konsep masjid dalam kebun pula menerima Anugerah Tokoh Ar Ridzuan.
Kedua-dua tokoh itu menerima hadiah berupa wang tunai RM15,000 serta pakej umrah dan sijil.
Penyampaian anugerah Tokoh Maal Hijrah dan Tokoh Ar Ridzuan itu disempurnakan Sultan Perak, Sultan Nazrin Muizzuddin Shah yang turut berkenan menyampaikan enam lagi anugerah lain.
Sementara itu, As’ad ketika ditemui mengucapkan rasa syukur serta teharu diberi peluang untuk menerima anugerah berkenaan dan turut menasihati golongan muda Islam untuk lebih berani berhijrah ke arah kebaikan selain tidak berputus asa dengan cabaran semasa kini.
Menurut beliau, cabaran yang dihadapi golongan remaja dan belia masa kini berbeza yanga mana mereka berdepan situasi ekonomi, penyakit serta krisis makanan.

“Golongan muda boleh menguasai pelbagai bidang dengan syarat rajin bekerja selain tabah dengan ujian semasa hari ini. Golongan ini amat berpotensi dalam membentuk negara dengan kefahaman ilmu.
“Maka contohilah semangat Rasullah SAW dan sahabat dalam hijrah mengembangkan penyebaran agama Islam,” katanya selepas menerima anugerah berkenaan di Pusat Konvensyen [email protected] di sini hari ini. – KOSMO! ONLINE


Malaysia, Thailand perlu bincang isu seludup minyak masak peket
Oleh ROSALWANI CHE SOH

30 Julai 2022, 4:22 pm
JELI – Kerajaan Malaysia dan Thailand disaran untuk mengadakan perbincangan bagi mencari penyelesaian berhubung isu ketirisan minyak masak bersubsidi yang menjadi barangan utama bagi kegiatan penyeludupan.
Timbalan Gabenor Narathiwat, Patimoh Sadiyamu berkata, pihaknya mengadakan pemantauan secara menyeluruh berhubung isu tersebut, namun campur tangan melibatkan kedua-dua belah pihak perlu dalam mengekang kegiatan tersebut.
Menurut, mengikut polisi kerajaan Thailand, pihaknya sentiasa memantau kegiatan penyeludupan dan mengingatkan rakyatnya  agar tidak melakukan kegiatan yang menyalahi undang-undang.
“Ketika ini, bukan sahaja minyak masak peket diseludup ke Thailand, malah beras Siam juga dibawa keluar dari negara ini secara haram.
“Kedua-dua negara perlu tegas tangani isu penyeludupan dengan memperketatkan polisi sedia ada bagi memberi amaran kepada orang ramai bahawa kegiatan itu menyalahi undang-undang,” katanya pada program Kayuhan Muhibah Malaysia-Thailand di sini hari ini.
Hampir 2,000 peserta dari kedua-dua negara menyertai kayuhan sejauh 20 kilometer itu yang melibatkan pelbagai peringkat usia.

Dalam perkembangan sama, Patimoh berkata, hubungan Thailand dan Malaysia akan bertambah baik apabila pembinaan jambatan kedua Rantau Panjang-Sungai Golok siap sepenuhnya kelak.
Kerajaan meluluskan peruntukan RM210 juta pada November 2020 bagi membina jambatan kedua Rantau Panjang-Sungai Golok untuk mengatasi beberapa isu antaranya kesesakan trafik keluar masuk di kedua-dua negara selain merancakkan pertumbuhan ekonomi. – KOSMO! ONLINE


Penyerang berselimut perkosa lapan wanita
Oleh KOSMO!

30 Julai 2022, 4:00 pm
CAPE TOWN – Sekumpulan lelaki bersenjata memperkosa lapan wanita dalam satu kejadian mengerikan di Afrika Selatan semalam, lapor laman berita Wion News.
Ketika kejadian, sekumpulan individu seramai 22 orang  terdiri  daripada 12 wanita dan 10 lelaki sedang sibuk merakam video muzik apabila mereka diserang oleh kumpulan lelaki bersenjata dan berselimut.
“Suspek mengarahkan semua orang berbaring dan terus merogol lapan daripada 12 wanita itu kemudian merompak semua harta benda mereka sebelum melarikan diri,” kata Menteri Polis, Bheki Cele.
Kawasan  kejadian itu terkenal di Afrika Selatan sebagai lokasi  perlombongan haram.
Polis mengesahkan telah menahan 67 pelombong haram di kawasan itu tidak lama selepas kejadian dengan tiga daripada  mereka maut ketika berbalas tembakan dengan polis.
“Siasatan masih diteruskan sama ada mereka yang bertanggungjawab merogol lapan wanita itu adalah antara 67 yang kini berada di dalam penjara,” kata Cele.

“Unit Keganasan Keluarga, Perlindungan Kanak-Kanak, dan Kesalahan Seksual sedang menyiasat 32 pertuduhan rogol berikutan kes rogol lapan wanita itu serta kes rompakan bersenjata,” kata polis. – Agensi


Shakira berdepan hukuman penjara kerana didakwa menipu cukai
Oleh KOSMO!

30 Julai 2022, 2:19 pm
MADRID – Pendakwa raya Sepanyol menggesa hukuman penjara yang panjang dan denda berat dikenakan ke atas bintang pop Colombia, Shakira atas dakwaan penipuan cukai, lapor laman berita RT semalam.
Menurut laporan agensi berita EFE, Shakira atau nama penuhnya Shakira Isabel Mebarak Ripoll dituduh gagal membayar cukai AS$14.72 juta (RM65.51 juta) antara 2012 hingga 2014 kepada kerajaan Sepanyol.
Menurut pendakwa raya, Shakira tinggal bersama pasangannya, Gerard Pique di Barcelona, Sepanyol secara tetap dalam tempoh tersebut. Mereka meluangkan masa lebih enam bulan pada setiap tahun di sana tetapi mengekalkan cukai rasmi pemastautinnya di Bahamas sehingga 2015.
Shakira bagaimanapun mendakwa dia tidak tinggal di negara itu pada tempoh masa tersebut maka tidak perlu membayar cukai di sana.
Pihak pendakwaan menuntut hukuman penjara lapan tahun dan dua bulan terhadap Shakira serta denda lebih AS$23.5 juta (RM104.59 juta). Tarikh perbicaraan masih belum ditetetapkan.
Dakwaan itu dibuat selepas penyanyi kelahiran Colombia itu menolak penyelesaian pada Rabu lalu di mana dia terpaksa mengaku melakukan kesalahan tersebut.

Menurut peguamnya, Shakira benar-benar yakin dia tidak bersalah dan memutuskan untuk pergi ke mahkamah bagi membuktikan pendiriannya.
Pasukan perhubungan awam Shakira menegaskan bahawa dia tidak pernah cuba menipu pihak berkuasa.
Lebih-lebih lagi apabila Shakira telah membayar wang yang dituntut oleh Agensi Cukai Sepanyol bersama-sama faedah yang dipercayai sekitar AS$3.04 juta (RM13.53 juta).
Shakira yang bergelar ‘Ratu muzik Latin’ mencatatkan jualan album lebih 80 juta unit di seluruh dunia. Dia telah memenangi tiga Anugerah Grammy, 12 Grammy Latin dan empat Anugerah Muzik Video MTV. – Agensi


Pembukaan ruang udara Arab Saudi bukan iktiraf Israel
Oleh KOSMO!

30 Julai 2022, 3:00 pm
RIYADH – Tindakan kerajaan Arab Saudi membuka ruang udaranya kepada semua syarikat penerbangan di dunia bukan permulaan ke arah langkah lain, lapor akhbar Saudi Gazette, kelmarin.
Perkara tersebut disahkan oleh delegasi tetap Arab Saudi ke Pertubuhan Bangsa-Bangsa Bersatu (PBB), Mohammed Al-Atiq.
Beliau berkata, keputusan untuk membenarkan penggunaan ruang udara Arab Saudi oleh semua syarikat penerbangan yang mematuhi semua standard penerbangan negara itu  adalah selaras dengan kewajipan antarabangsanya.
Dalam ucapannya, beliau mengulangi pendirian Arab Saudi berhubung isu Palestin dan menegaskan bahawa kerajaan Riyadh akan terus berdiri di sisi rakyat Palestin. Tegasnya, pembukaan ruang udara negara itu tidak akan mengubah realiti tersebut.
Beliau juga menekankan keperluan untuk menyelesaikan konflik Palestin dan Israel sekali gus  merujuk kepada kepatuhan Arab Saudi melibatkan Inisiatif Keamanan Arab 2002.
Pihak Berkuasa Am Penerbangan Awam Arab Saudi (GACA) memutuskan pada awal bulan ini untuk membuka ruang udara negara itu kepada semua syarikat penerbangan yang memenuhi keperluan syaratnya.

Menurut GACA, keputusan itu seiring dengan  kesungguhan Arab Saudi dalam memenuhi kewajipannya di bawah Konvensyen Chicago 1944 dan melengkapkan usaha Riyadh untuk menjadi hab penerbangan global yang menghubungkan tiga benua serta meningkatkan sambungan aviasi antarabangsa.
Konvensyen Chicago menetapkan bahawa tiada diskriminasi antara pesawat awam yang digunakan dalam penerbangan antarabangsa. – Agensi


1 Muharam detik terbaik baiki diri – Sultan Mizan
Oleh MOHD AZLI ADLAN

30 Julai 2022, 2:12 pm
KUALA TERENGGANU – Sultan Terengganu, Sultan Mizan Zainal Abidin mengajak umat Islam agar menghayati peristiwa penghijrahan Nabi Muhammad untuk membangkitkan kesedaran memenuhi tanggungjawab selaku khalifah Allah.
Baginda bertitah, ia selaras dengan perintah Allah agar manusia melaksanakan tanggungjawab sebagai khalifah yang memacu kemakmuran bumi secara kolektif.
“Kita merasa cukup bertuah kerana peranan dimainkan oleh setiap rakyat di negara ini memberi seribu makna dalam mengekalkan nilai kemakmuran dipupuk hasil toleransi, kerjasama dan muafakat generasi terdahulu.
“Sikap tolong menolong atas prinsip perpaduan umat manusia sebagai satu keluarga besar walaupun terdiri daripada pelbagai latar belakang kaum, suku, bangsa dan agama menjadi asas penting kemakmuran negara,” titah baginda.
Sultan Mizah bertitah demikian sewaktu merasmikan sambutan Maal Hijrah 1444 Hijri peringkat Terengganu di Wisma Darul Iman di sini hari ini.
Pada majlis sama, baginda berkenan mengurniakan anugerah Tokoh Maal Hijrah Terengganu kepada Ketua Setiusaha Negara (KSN), Tan Sri Mohd. Zuki Ali.

Sultan Mizan turut mengajak umat Islam menjadikan 1 Muharam sebagai detik terbaik untuk memperbaiki diri.
Titah baginda lagi, detik tahun baharu hijrah perlu dimanfaatkan sebagai pemangkin untuk kembali mencari peluang, kekuatan dan keyakinan bagi meneroka perubahan yang lebih baik setelah menempuhi pelbagai ujian melanda kehidupan. – KOSMO! ONLINE.


Jokowi tangguh bina lapangan terbang kedua Bali
Oleh KOSMO!

30 Julai 2022, 4:00 pm
JAKARTA – Presiden Indonesia, Joko Widodo (Jokowi) menangguhkan pembinaan lapangan terbang kedua di pulau peranginan Bali, lapor laman berita Coconut News semalam.
Lapangan Terbang Bali Utara itu pada asalnya dijadualkan siap menjelang 2024, bertepatan dengan tahun terakhir  Jokowi memegang jawatan Presiden Indonesia.
Bagaimanapun, lapangan terbang itu   dikeluarkan daripada Projek Strategik Nasional (PSN) bersama-sama projek infrastruktur lain seperti Empangan Tiro di Aceh dan Pusat Ekonomi Tanjung Api-Api di Sumatera Selatan.
Timbalan Pembangunan Wilayah dan Perancangan Spatial Kementerian Penyelarasan Ekonomi, Wahyu Utomo berkata dalam satu kenyataan bahawa kekurangan kemajuan pembinaan di lapangan terbang baharu itu menjadi sebab utama keputusan itu.
“Pemaju telah diberi amaran untuk menyiapkan projek mengikut garis masa yang ditetapkan tetapi tiada kemajuan dilihat,  maka ditarik keluar dari PSN,” ujar Wahyu.
Pegawai kerajaan dilaporkan tidak berjaya memperoleh semua tanah penduduk tempatan yang diperlukan untuk Lapangan Terbang Bali Utara walaupun tarikh akhir pelancaran operasi 2024.

Lapangan terbang luar pesisir itu sepatutnya ditempatkan di Kubutambahan, Buleleng dan dikemudi oleh syarikat pembinaan lapangan terbang swasta PT BIBU Panji Sakti.
China Construction First Group Corp. Ltd, anak syarikat milik kerajaan China State Construction Engineering Corp. Ltd, telah bersedia untuk mengendalikan pembinaan lapangan terbang baharu itu.
Dalam satu kenyataan berasingan, Pemangku Raja Buleleng, Putu Agus Suradnyana berkata bahawa beliau terkejut dengan pengumuman kerajaan pusat, berkata adalah penting bagi pulau itu untuk mempunyai lapangan terbang kedua bagi mengelakkan kesesakan di Lapangan Terbang Antarabangsa Ngurah Rai.
“Kini ia kembali kepada kerajaan wilayah untuk berjuang supaya pembinaan lapangan terbang baharu menjadi kenyataan,”katanya.
Putu Agus berkata pandemik Covid-19 berkemungkinan memaksa pemerintah pusat  untuk mengutamakan projek lain tetapi menyatakan bahawa penangguhan ini bukanlah penamat kepada kewujudan lapangan terbang baharu Bali. – Agensi


Mat Kilau Tokoh Maal Hijrah Pahang
Oleh NORHAFIZAN ZULKIFLI

30 Julai 2022, 3:13 pm
KUANTAN – Sumbangan besar Mat Kilau atau nama sebenarnya Allahyarham Muhammad Khatib Rasu Abdul Salam mendapat penghargaan apabila beliau dipilih sebagai penerima anugerah Tokoh Maal Hijrah sempena Majlis Sambutan Maal Hijrah Peringkat Negeri Pahang 2022.
Anugerah itu disampaikan Pemangku Raja Pahang, Tengku Mahkota Tengku Hassanal Ibrahim Alam Shah Al-Sultan Abdullah Ri’ayatuddin Al Mustafa Billah Shah kepada waris pahlawan itu, Mohd Alhamadi Abu Bakar, 53, yang juga cucunya.
Mohd Alhamadi berkata, anugerah itu amat bermakna kepadanya dan seluruh masyarakat Melayu seterusnya menyemarakkan semangat perjuangan menegakkan syiar Islam.
“Anugerah ini dilihat sebagai satu pengiktirafan kepada perjuangan tokoh ini dalam menegakkan Islam di negeri ini.
“Terima kasih kepada kerajaan negeri dan Pemangku Raja Pahang atas pemilihan Mat Kilau sebagai Tokoh Maal Hijrah Negeri Pahang tahun ini,” katanya. – KOSMO! ONLINE.


800 masjid, surau di Johor bakal dilengkapi Wi-fi
Oleh MOHAMAD FAIZAL HASHIM

30 Julai 2022, 3:05 pm
JOHOR BAHRU – Dianggarkan lebih 800 masjid dan surau di negeri ini akan dilengkapi dengan kemudahan Wi-fi tidak lama lagi.
Menteri Besarnya, Datuk Onn Hafiz berkata, perkara itu sedang diperhalusi bagi melengkapi peranan dan fungsi rumah ibadat.
Beliau berkata, inisiatif itu bukan sahaja akan memberi nilai tambah, malah sebagai tarikan untuk mengimarahkan masjid dan surau di negeri ini.
“(Anak-anak muda khususnya) gunalah teknologi untuk mendapatkan ilmu yang bermanfaat. Kita hendak mengimarahkan masjid-masjid ini,” katanya ketika berucap pada Majlis Sambutan Maal Hijrah di Pusat Islam Iskandar, di sini hari ini.
Onn Hafiz memberitahu, pihaknya juga sedang memperhalusi agar pelajar tahfiz diwajibkan menduduki Sijil Pelajaran Malaysia (SPM) manakala pelajar sekolah agama khatam Al-Quran pada darjah enam.
Beliau menaruh harapan tinggi kepada pucuk pimpinan di Jabatan Agama Islam Negeri Johor (JAINJ) untuk sama-sama merapatkan saf membantu khususnya yang beragama Islam kerana kutipan zakat yang diperoleh setiap tahun adalah tinggi iaitu hampir RM300 juta.

Mengenai pemasangan kemudahan Wi-fi di kesemua masjid dan surau, Mohd. Fared berkata, pemasangan kemudahan itu melibatkan 580 Sekolah Agama Kerajaan Negeri di Johor. -KOSMO! ONLINE.


Tiga suspek kes dera ditangkap polis
Oleh NOR AINNA HAMZAH

30 Julai 2022, 3:47 pm
JEMPOL – Tiga suspek yang dipercayai mendera seorang kanak-kanak perempuan berusia lima tahun di Mahsan, Bandar Seri Jempol, ditangkap pagi tadi.
Ketua Polis Daerah Jempol, Superintendan Hoo Chang Hook berkata, mereka ditahan selepas menyerah diri di Ibu Pejabat Polis Daerah (IPD) Jempol pada pukul 11.30 pagi.
Menurutnya, suspek lelaki berusia 42 tahun mempunyai dua rekod jenayah dan satu rekod dadah.
“Polis merampas telefon bimbit dan ketiga-tiga tangkapan akan dipohon reman esok. Kes disiasat di bawah Seksyen 31(1)(a) Akta Kanak-Kanak 2001,” katanya dalam kenyataan hari ini.
Semalam, Kosmo! melaporkan polis mengesan tiga individu yang mempunyai hubungan persaudaraan berusia 21 hingga 42 tahun bagi membantu siasatan kes dera kanak-kanak di Mahsan pada Rabu lalu.
Mangsa mempunyai kesan melecur, lebam, luka, parut dan kecederaan lain pada keseluruhan badan. Kanak-kanak itu dirawat di Hospital Tuanku Ampuan Najihah, Kuala Pilah dan dirujuk kepada Jabatan Kebajikan Masyarakat Daerah Jempol. – KOSMO! ONLINE.


Lebih tiga jam pujuk Paa Subong pindah habitat
Oleh AIMUNI TUAN LAH

30 Julai 2022, 2:18 pm
GUA MUSANG – Jabatan Perlindungan Hidupan Liar dan Taman Negara (Perhilitan) mengambil masa tiga jam setengah untuk memindahkan seekor gajah jantan liar, Paa Subong di Kampung Subong di sini hari ini.
Ketua Operasi Translokasi Gajah Liar Kampung Subong, Mohamad Syazwan Fais Mohamad Rodzi berkata, seramai 20 anggota Perhilitan terlibat dalam operasi memindahkan haiwan berusia lebih 30 tahun ke habitat yang sesuai selepas ini.
Dua ekor gajah denak iaitu Suria dan Kala dari Pusat Konservasi Gajah Kebangsaan Sungai Deka, Hulu Terengganu digunakan untuk memujuk gajah jantan seberat dua tan itu.
“Paa Subong dikesan pukul 4.30 petang Rabu lalu di kawasan kebun di Jalan Subong, Rancangan Pemulihan Tanah (RPT) Kesedar Sungai Terah.
“Operasi mengesan gajah itu dilakukan Unit Tangkapan Gajah Perhilitan Kelantan, Pusat Konservasi Gajah Kebangsaan Sungai Deka dan Pusat Konservasi Gajah Kebangsaan Kuala Gandah sejak Ahad lalu,” katanya.
Mohamad Syazwan Fais berkata, pihaknya percaya gajah itu berasal dari hutan simpan berhampiran Hutan Simpan Nenggiri.

Sementara itu, pekebun, Zahari daud, 52, berkata, lebih 100 pekebun mampu menarik nafas lega apabila gajah tersebut yang mengganggu tanaman mereka lebih sebulan lalu telah berjaya ditangkap.
“Kami bersyukur, akhirnya masalah dan kerugian yang dialami kami selesai,” katanya. – KOSMO! ONLINE


Ketua Setiausaha Negara dinobat Tokoh Maal Hijrah Terengganu
Oleh MOHD AZLI ADLAN

30 Julai 2022, 2:26 pm
KUALA TERENGGANU – Ketua Setiausaha Negara, Tan Sri Mohd. Zuki Ali dinobatkan sebagai Tokoh Maal Hijrah Terengganu hari ini.
Mohd. Zuki yang merupakan anak jati Kampung Bukit Bayas di sini menganggap anugerah itu satu pengiktirafan dan penghormatan besar terhadap penjawat awam.
“Saya bersyukur kepada Allah dan merakam junjungan tinggi terhadap Sultan Terengganu, Sultan Mizan Zainal Abidin atas penganugerahan ini.
“Apa yang penting, kita perlu menghayati tema sambutan Maal Hijrah pada tahun ini iaitu ‘Keluarga Malaysia, Pemangkin Kemakmuran,” katanya ketika ditemui selepas sambutan Maal Hijrah peringkat Terengganu di sini hari ini.
Sultan Terengganu, Sultan Mizan Zainal Abidin berkenan menyampaikan kurnia berupa wang tunai RM20,000, plak, dan sijil penghargaan kepada Mohd. Zuki sebagai Tokoh Maal Hijrah negeri.
Dalam pada itu, Mohd. Zuki menyeru orang ramai termasuk penjawat awam agar menghayati konsep tasamuh atau berlapang dada yang merupakan antara teras Keluarga Malaysia.

Jelas beliau, sikap bertoleransi merupakan kunci perpaduan yang amat mustahak dalam kehiduapan masyarakat majmuk rakyat Malaysia. – KOSMO! ONLINE


Pendaki wanita hilang upaya ketika turun Gunung Tahan
Oleh ABDUL RASHID ABDUL RAHMAN

30 Julai 2022, 12:58 pm
JERANTUT – Kegembiraan sekumpulan individu melakukan aktiviti pendakian di Gunung Tahan di sini bertukar kedukaan apabila seorang pendaki mengalami hilang upaya ketika dalam perjalanan pulang.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mangsa, Nadia Azmi, 39, melakukan pendakian bersama 22 pendaki pada Rabu lalu.
“Dalam perjalanan turun dari gunung itu seorang pendaki mengalami hilang upaya di Kem Belumut di Gunung Tahan.
“Bomba telah memohon pesawat untuk ‘winch up’ mangsa di Kem Belumut,” katanya di sini hari ini.
Menurutnya, mangsa berjaya dibawa menaiki helikopter pada pukul 12.50 tengah hari dan dihantar ke Hospital Gua Musang, Kelantan untuk rawatan lanjut.
Berdasarkan maklumat awal mangsa mengalami kebas daripada pinggang ke kaki menyebabkan tidak dapat berjalan. – KOSMO! ONLINE.


San Francisco isytihar darurat cacar monyet
Oleh KOSMO!

30 Julai 2022, 1:00 pm
SAN FRANCISCO, California  – Datuk Bandar San Francisco, London Nicole Breed  mengisytiharkan darurat kesihatan kelmarin susulan peningkatan jumlah kes cacar monyet, lapor akhbar NHK kelmarin.
Pengisytiharan darurat kesihatan membolehkan kerenah birokrasi dikurangkan dalam usaha memerangi wabak cacar monyet. San Francisco pernah berada dalam situasi porak-peranda apabila wabak AIDS melanda pada tahun 1980-an.
Pengisytiharan itu berkuat kuasa Isnin lalu dan disambut baik oleh golongan gay  yang sebelum ini  kecewa dengan sikap kurang mengambil berat   pentadbiran San Francisco dalam membendung virus cacar monyet. Wabak itu setakat ini merebak dalam kalangan lelaki yang melakukan hubungan seks sesama lelaki.
“San Francisco berada di barisan hadapan dalam tindak balas kesihatan awam terhadap HIV dan Covid-19 dan kami akan kekal demikian apabila melibatkan cacar monyet.
“Kami tidak boleh dan tidak akan membiarkan komuniti lesbian, gay, biseksual, transgender dan pelik (LGBTQ)  tersisih daripada menerima rawatan serta perhatian,” kata Senator mewakili California, Scott Wiener.
Pegawai kesihatan San Francisco, Dr. Susan Philip pula berkata, kota metropolitan  itu digambarkan sebagai ‘lubuk cacar monyet’ di Amerika Syarikat (AS).

Ini kerana 30 peratus daripada semua kes di California tertumpu di San Francisco.
San Francisco merangkumi  261 kes daripada  800 jangkitan yang direkodkan di California dan 4,600 di seluruh Amerika Syarikat, demikian menurut Jabatan Kesihatan Awam San Francisco.
Kekurangan vaksin cacar monyet menyebabkan orang ramai terpaksa beratur berjam-jam untuk emndapatkan  dos yang terhad, malah mereka terpaksa pulang dengan tangan kosong kerana  bekalan kehabisan. – Agensi


Remaja ditahan pukul lelaki tegur kencing tepi jalan
Oleh SAFINA RAMLI

30 Julai 2022, 1:07 pm
BALIK PULAU – Seorang remaja lelaki ditahan angkara disyaki memukul seorang lelaki selepas berang ditegur kencing di laluan keluar Flat Bayu Nyaman di Kampung Masjid, Bayan Lepas di sini semalam.
Menurut kenyataan di Facebook Ibu Pejabat Polis Barat Daya, suspek berusia 19 tahun telah memukul mangsa dengan menggunakan sebatang kayu sepanjang 0.4 meter.
“Hasil soal siasat mendapati mangsa telah menegur suspek kerana membuang air kecil berhampiran kon yang diletakkan di kawasan jalan keluar flat dan dia meminta suspek menyiram air di kawasan tersebut sebelum suspek beredar.
”Beberapa minit kemudian suspek datang dan terus memukul mangsa dengan sebatang kayu.
“Mangsa telah mengalami kecederaan luka dan berdarah pada bahagian kepala sebelah kiri,” katanya dalam satu kenyataan di sini hari ini.
Kes tersebut disiasat di bawah Seksyen 324 Kanun Keseksaan kerana mendatangkan kecederaan.

Dalam perkembangan lain, seramai 17 lelaki berusia lingkungan 20 hingga 60 tahun ditahan polis dari Bahagian Siasatan Jenayah Narkotik Daerah (BSJND) Barat Daya kerana disyaki terlibat dalam kesalahan dadah.
”Kesemua tangkapan ditahan di sekitar kawasan Bayan Baru, Bayan Lepas dan Batu Maung dengan bantuan anggota dari balai-balai yang terlibat.
“Hasil pemeriksaan telah menjumpai dan merampas dadah disyaki jenis heroin, syabu, ganja dan cecair mitragynine,”katanya.
Tambahnya, hasil ujian saringan air kencing mendapati enam daripada tangkapan didapati positif dadah dan kes disiasat mengikut Seksyen 39C Akta Dadah Berbahaya 1952. KOSMO! ONLINE